text:
Abstract:
This study explored the phenomena of pre-adolescents growing up in an informal settlement and explored how needs and wants influenced their value and moral formation. The research was located within the specific context of a qualitative interpretivist study. A phenomenological research design was used to highlight how these young people construct their personal identities rooted in their unique value and moral structures. The criteria used to choose the participants included pre-adolescents between the ages of 10 and 14 who lived alone without parental care or who were left alone for long periods during the day. The selected participants were young people who were daily exposed to adverse conditions and who had to make real life choices. Data on how these pre-adolescents viewed their situation were collected using stick figures, collages, drawings and observations, followed by in-depth individual and focus group interviews and discussions on moral dilemmas. The aim of interviewing the young people personally was to explore their own views of the realities of their lived experiences and how they perceived the world around them. From the empirical evidence and the theories studied a number of significant themes emerged that indicated a strong need for emotional and social support, besides their obvious material needs. The major themes were (1) family and community, (2) emotional needs, (3) financial and material needs, (4) protection and security, (5) moral choices and needs, (6) education and (7) religion. The findings of the study revealed that individuals progress through various stages of moral growth and development as they grow from childhood to adulthood, and that children are not born with an innate moral or value system. These have to be taught through the process of socialisation whereby they learn social values, morals, attitudes and expectations as these are communicated from one person to another. The findings also showed that these young people are able to act in a caring, concerned, altruistic and resilient manner, just as much as they are able to act in a destructive manner. These young people are as able to do good just as they are able to do bad things. They have a strong sense of moral rightness and wrongness and the values that underpin morality. It showed that even when their basic human needs are unmet they can still make choices that reflect good moral values. They have the capacity to transcend themselves and to make radical change in their personal lives and in turn contribute to the well being of a better society. Since this was an exploratory study of specific marginalised young people in a particular environment which focused more on pre-adolescents’ espoused theory and how they would act if faced by moral dilemmas, it suggests the need for further exploration and research on the theory in action by studying the reasons why preadolescents engage in at-risk behaviour. SEPEDI : Thuto ye e hlohlomiša ponagalo e kgolô ya baswa bofalalelong bjo e sego bja tlwaelo, gomme ya hlohletša ka moo dinyakwa le dihlokwa di tutueditšego popego ya metheo le setho. Nyakišišo ye e ile ya ela khwalithi ya seo se nyakišiswago tlhoko. Go somišitšwe moakanyetšo wa phatišišoponagalo go tšweletša ka fao baswa ba bopago boitšhupo bjo bo letšego popegong ya mehola le boitshwaro bja bona. Kêlo ye e šomišitšwego e aparetše baswa gare ga mengwaga ye 10 go iša go 14; bao ba phelago ba le tee, go se na tlhokomelo ya batswadi goba bao ba tlogelwago ba le tee nako ye telele mosegare. Batšeakarolo be e le baswa bao ba bego ba lebanwe ke maemo a šoro gomme ba swanetse go ikethela tsela. Data ya ka moo baswa bao ba lebelelago maemo a bona, e ile ya kgoboketšwa go šomišwa diphata, dibopego tšeo di gomareditšwego, dithalwa le temogo ye e latelwago ke poledišano le mongwe le mongwe, goba sehlopha ka ga mathata a boitshwaro. Maikemišetšo a poledisano le baswa ke go nyakišiša dikgopolo tša bona ka ga bonnete bja maitemogelo, le ka moo ba bonago lefase. Go tšwa bohlatseng bja boitekelo bjo, le go teori tše di nyakišitšwego, go bonagetše nyakego ya thekgo ya khuduego le leago, gape le tša dinyakwa tša bophelo. Dintlhakgolo di bile (1) lapa le tikologoleago (2) dinyakwa tša moya (3) dinyakwa tša tšhelele le didirišwa (4) tšhireletšo le potego (go lotega) (5) boitshwaro le dihlokwa (6) thuto (7) bodumedi. Dikhwetšo tša thuto ye di utollotše gore mongwe le mongwe o tšwelela dikgatong tše mmalwa tša kgolô ya boitshwaro le tšweletšopele ge ba ntše ba gola go tšwa bjaneng go ya bogolong; le gore bana ga ba belegwe ba na le mokgwa wa maitshwaro wa tlhago. Tšeo di rutwa ka tsela ya phedišano; ka fao ba ithute kagišano, maitshwaro bjale ka ge di hlagiswa ke batho ba bangwe. Khumano e laeditse gape gore baswa ba kgona go hlokomela, ba amege, ba be le phanô, gape ba itshware ka tsela ye e sa swanelago. Baswa ba kgono dira botse, ba fetoge ba dire bobe. Ba na le moya wa setho le moya wa tshenyo; gape le theô ye e laetšago maitshwaro a botse. E bontšhitse le gore, le ge dinyakwa tša bona di sa kgotšofatswe, ba kgono kgetha ba laetše maitshwaro a mabotse. Ba na le maatla a go feta mathateng, ba fetole maphelo a bona gomme ba be le kabelo go kaonafatša tikologoleago. Ka ge se e bego e le fela thutotlhotlhomišo ya baswa bao ba lego mellwaneng ya bophelo tikologong e itšego, gomme ya ikamanya fela go teori ya baswa le ka moo batla itshwarago, ge ba lebanwe le mathata a setho, e laetša nyako ya tlhotlhomišo e tseneletšego, e tšwelago pele ka nyakišišo ya teori ye ka go ithuta mabaka ao a dirago maitshwaro a.


c: text/html

text:
Kgaolo 115: Paradeise e Mpsha mo Lefaseng
LEBELELA dihlare tše tše ditelele, matšoba a a mabotse le dithaba tše tše ditelele. Na lefelo le ga se le lebotse? Bona kgama yeo e jelago ka seatleng sa mošemanyana yo. Le gona lebelela ditau le dipere tšeo di lego mola mafulong. Na o ka se rate go dula ntlong yeo e lego lefelong leo le swanago le le?
Modimo o nyaka gore o tle o phele ka mo go sa felego paradeiseng mo lefaseng. Le gona ga a nyake gore o kwe bohloko le ge e le bofe bjoo batho ba bo kwago lehono. Kholofetšo ya Beibele go batho bao ba tlago go phela paradeiseng e mpsha še: ‘Modimo o tla ba le bona. Go ka se sa ba le lehu goba sello goba bohloko. Dilo tša kgale di tla ba di fetile.’
Jesu o tla kgonthišetša gore diphetogo tše tšeo di kgahlišago di a direga. Na o a tseba gore seo se tla direga neng? Ee, se tla direga ka morago ga ge a fedišitše bobe ka moka mo lefaseng gotee le batho ba babe. Gopola gore ge Jesu a be a le mo lefaseng o ile a fodiša batho ba malwetši a mehuta ka moka, a ba a tsoša le bahu. Jesu o dirile se go bontšha seo a tlago go se dira lefaseng ka moka ge a tla be a buša e le Kgoši ya mmušo wa Modimo.
Anke o nagane gore e tla ba mo go kgahlišago gakaakang paradeiseng e mpsha mo lefaseng! Jesu gotee le batho bao a ba kgethilego mo lefaseng ba tla be ba buša legodimong. Babuši bao ba tla hlokomela batho ka moka mo lefaseng gomme ba kgonthišetša gore ba thabile. Anke re bone seo re swanetšego go se dira go kgonthišetša gore Modimo o tla re nea bophelo bjo bo sa felego paradeiseng ya gagwe e mpsha.
Kutollo 21:3, 4; 5:9, 10; 14:1-3.
Dipotšišo
- Beibele e bontšha gore re tla thabela maemo afe lefaseng la Paradeise?
- Ke’ng seo Beibele e se holofetšago batho bao ba tlago go phela Paradeiseng?
- Jesu o tla kgonthišetša neng gore diphetogo tše tšeo di kgahlišago di a direga?
- Ge Jesu a be a le mo lefaseng, o ile a dira’ng go bontšha seo a tlago go se dira ge e tla be e le Kgoši ya Mmušo wa Modimo?
- Jesu le babušigotee le yena ba legodimong ba tla kgonthišetša gore go direga’ng ge ba tla be ba buša lefase ba le legodimong?
Dipotšišo tša tlaleletšo
- Bala Kutollo 5:9, 10.
Ke ka baka la’ng re ka kgodišega gore bao ba tla bego ba buša lefase nakong ya Pušo ya Nywaga e Sekete e tla ba dikgoši le baperisita ba botho le bao ba nago le kgaugelo? (Baef. 4:20-24; 1 Pet. 1:7; 3:8; 5:6-10)
- Bala Kutollo 14:1-3.
Ke’ng seo se swantšhetšwago ke gore leina la Tate le leina la Kwana a ngwadilwe diphatleng tša ba 144- 000? (1 Bakor. 3:23; 2 Tim. 2:19; Kut. 3:12)
Ithute ka mo go oketšegilego
Mmušo wa Modimo o tla Phetha Eng?
Ithute seo o ka se letelago ge mmušo wa Modimo o tla be o buša lefase.

robotstxt: allowed

filter: keep


text:
SIERRA LEONE LE GUINEA
1991-2001 ‘Sebešong sa Tlaišo’
—Jes. 48: 10 (Karolo 2)
Bethele e a Hlaselwa!
Ka February 1998, mašole a mmušo le a Economic Community of West African States Monitoring Group (ECOMOG) a ile a tšwa lesolo la go raka mašole a marabele kua Freetown. Ka maswabi, ngwanabo rena yo mongwe o ile a bolawa ke ditlhase tša dipomo ntweng yeo ya mahlo a mahubedu.
Bagoeledi bao e ka bago ba 150 ba ile ba tšhabela magaeng a baromiwa kua Kissy le Cockerill. Laddie Sandy, yo mongwe wa bahlapetši ba babedi ba Bethele, o anega gore: “Bošegong bjo bongwe, ge nna le Philip Turay re be re le mošomong, marabele a mabedi ao a itlhamilego a RUF a ile a tla Bethele gomme a re gapeletša gore re bule mejako e mebedi ya galase yeo e lego bogorogelong bja baeng. Ge nna le Philip re tšhaba, a ile a thunya leboelela mo go tsenywago senotlelo sa mojako. Se se makatšago ke gore ga se wa ka wa bulega gomme ga se a ka a nagana go thunya galase ya mojako. A ile a tloga a befetšwe.
“Matšatši a mabedi ka morago, marabele ao a ile a boa le a mangwe a ka bago a 20 a swere dibetša. Ka pela re ile ra tsebiša lapa la Bethele ke moka bohle ra tšhabela lefelong la ka tlase la botšhabelo gona moo Bethele. Nna le ba bangwe ba tshelelago re ile ra utama ka morago ga ditanka tše pedi tše dikgolo re thothomela re tšhogile. Marabele ao a ile a thuntšha mo go tsenywago senotlelo sa mojako leboelela gomme a šwahlela ka moagong. Yo mongwe wa marabele o ile a goeletša a re: ‘Tsomang Dihlatsenyana tšeo tša Jehofa gomme le di ripe megolo ye.’ Re ile ra khukhuna ka setu ge a be a dutše a senya dithoto ka diiri tše šupago. Ge a kgotsofetše go senya moago, a ile a tšea seo a se ratago a sepela.
“Re ile ra tšea dilo tša rena ra tšhabela legaeng la baromiwa kua Cockerill—Bethele ya kgale—leo le sego kgole le Bethele. Marabele a mangwe a ile a re amoga dilo tša rena ge re eya moo. Re ile ra fihla legaeng la baromiwa re tšhogile eupša re leboga gore re sa phela. Ka morago ga go khutša moo ka matšatši a sego kae, re ile ra boela Bethele go yo lokiša tshenyo yeo.”
Ka morago ga dikgwedi tše pedi, ge mašole a ECOMOG a be a laola motse, baromiwa ba ile ba thoma go boa ba etšwa Guinea. Lega go le bjalo, ba be ba sa tsebe gore ba be ba tla dula moo ka nako e nyenyane.
Lesolo la go Bolaya
Ka morago ga dikgwedi tše seswai, ka December 1998, batho ba makgolo bao ba bego ba tlile kopanong kua Freetown National Stadium ba be ba ipshina ka Kopano ya Selete ya “Tsela ya Modimo ya Bophelo.” Ge ba re phaphara, ba ile ba kwa mothuthupo ke moka ba bona go tupa muši o nago le mollo dithabeng. Mašole a marabele a be a boile!
Matšatšing a latelago, bophelo kua Freetown bo ile bja thatafa. Komiti ya Lekala e ile ya rulaganya sefofane se senyenyane se se yago Conakry go tšhabiša baromiwa ba 12, ditho tša Bethele tše 8 tše di tšwago dinageng tše dingwe le baithaopi ba go aga ba 5. Ge go fetile matšatši a mararo, ka January 6, 1999, marabele ao a ile a thoma lesolo la go bolaya batho ka tsela e sehlogo leo le bego le bitšwa Lesolo la go Bolaya. A ile a senya motse wa Freetown o šoro, ba bolaya badudi ba ka bago ba 6 000. Marabele a ile a ripa batho matsogo le maoto okare ga se selo, a thopa bana ba makgolo gomme ba senya meago e dikete.
Ngwanabo rena yo mongwe yo a ratwago kudu, Edward Toby, o ile a bolawa ga sehlogo. Bagoeledi bao ba fetago ba 200 bao ba bego ba tšhogile ba ile ba dula Bethele goba legaeng la baromiwa kua Cockerill. Ba bangwe ba ile ba iphihla malapeng a bona. Dihlatse tšeo di bego di dula legaeng la baromiwa kua Kissy, yeo e lego ka bohlabela bja toropo, di be di tloga di hloka dihlare. Eupša go tshelela ka mošola wa toropo go be go le kotsi kudu. Ba be ba tla elwa ke mang? Laddie Sandy le Philip Turay, e lego banna bao ba sa boifego bao ba hlapetšago kua Bethele, gateetee ba ile ba ithaopa.
Philip o gopola gore: “Toropo e be e hlakahlakane. Mašole a marabele a be a hlapeditše mafelo a mantši, a swara batho gampe. Gantši a be a sa nyake go bona motho a tšea leeto go tloga thapama go fihla mesong, a be a re palediša go tšea maeto. Ka morago ga matšatši a mabedi re thomile leeto la rena, re ile ra fihla legaeng la baromiwa kua Kissy, ra makatšwa ke ge re le hwetša le sentšwe e bile le tšhumilwe.
“Ge re dikologa legae leo, re ile ra hwetša ngwanabo rena Andrew Caulker, yo a bego a gobaditšwe o šoro hlogong. Marabele a ile a mmofa gomme a mo rema gantši ka selepe. Sa go makatša ke gore ga se a hwa gomme o ile a kgona go tšhaba. Re ile ra mo kitimišetša sepetlele moo a ilego a fola ka go nanya. Ka morago o ile a hlankela e le mmulamadibogo wa ka mehla.”
Dihlatse tše dingwe di ile tša phologa lehu le go gobatšwa ka baka la boemagare bja tšona bja Bokriste. Ngwanabo rena yo mongwe o anega gore: “Marabele a ile a re gapeletša go rwala ditukwana tše ditšhweu le go bina mebileng go thekga mediro ya ona. A ile a re botša gore: ‘Ge le ka gana, re tlo le ripa maoto goba matsogo goba ra le bolaya.’ Nna le mosadi wa ka re ile ra emela ka thoko re tšhogile, ke moka ra rapela Jehofa ka setu gore a re thuše. Ka ge moagišani wa rena wa mofsa yo a bego a thekga marabele a be a bona gore re tlalelong, o ile a botša molaodi wa marabele gore: ‘Ke wa gabo rena yo. Ga a thekge dipolotiki, re tla mminela.’ Ka morago ga gore molaodi wa marabele a kgotsofale o ile a re tlogela gomme ra boela ka ntlong.”
Ge boemo bjoo bjo bo tšhošago bo fokotšega toropong yeo, ka šedi bana babo rena ba ile ba thoma go ya dibokeng le tirelong ya tšhemo. Bagoeledi ba be ba apara dipetšhe tša kopano gore ba tsebane ge ba le moo go phuruphutšwago. Bana babo rena bao ba emego mafelong ao go tletšego batho a go phuruphutša ba ile ba ba le bokgoni bja go thoma dipoledišano tša Beibele.
Ka ge motseng go be nyakega dilo tše itšego, lekala la Brithania le ile la thuša ka go romela mapokisi a 200 a nago le dilo tša tlhakodišo ka sefofane. Billie Cowan le Alan Jones ba ile ba tloga ka sefofane Conakry go ya Freetown go iša mapokisi ao gomme ba kgona go feta mafelong a go phuruphutša. Mapokisi ao a ile a fihla Bethele pele ga ge go tšhaišwa mantšiboa. James Koroma o be a fela a eya Conakry go iša dilo tše itšego, a boa le dikgatišo le dilo tše dingwe tše bohlokwa. Tše dingwe tša dijo tše tša moya di ile tša romelwa bagoeledi ba lego lekatana kua Bo le Kenema.
Ka August 9, 1999, baromiwa ba lego Conakry ba ile ba thoma go boela Freetown. Ngwageng o latelago, mašole ao a romelwago dinageng dišele a Brithania a ile a raka marabele kua Freetown. Ka nako e teletšana go ile gwa fela go tsoga dintwa, eupša ka January 2002, go ile gwa tsebišwa gore ntwa e fedile. Ka baka la ntwa e tšerego nywaga e 11, batho ba 50 000 ba ile ba bolawa, ba 20 000 ba gobatšwa, dintlo tše 300 000 tša senywa gomme batho ba dimilione tše 1,2 ba hudušwa magaeng a bona.
Mokgatlo wa Jehofa o fetile bjang maemong a? Ka kgonthe Jehofa o be a o šireleditše le go o šegofatša. Nakong ya ntwa, mo e ka bago batho ba 700 ba ile ba kolobetšwa. Dihlatse tše makgolo di ile tša tšhaba, eupša bagoeledi kua Sierra Leone ba be ba oketšegile ka 50 lekgolong. Bagoeledi ba Guinea ba be ba oketšegile ka 300 lekgolong! Sa bohlokwa ke gore batho ba Modimo ba be ba dutše ba botega. Ge ba be ba le ‘sebešong sa tlaišo,’ ba ile ba bontšha botee le lerato la Bokriste gomme “ba tšwela pele ba sa kgaotše ba ruta e bile ba tsebatša ditaba tše dibotse.”—Jes. 48:10; Dit. 5:42.


text:
EKIŠANG TUMELO YA BONA
O Ile a ‘Lotwa le ba Bangwe ba Šupago’
NOA le ba lapa la gagwe ba be ba kgobokane ge pula ya matlorotloro e le gare e ena. Leka go ba bona ka leihlo la kgopolo, ba sa bonagale gabotse ka leswiswaneng seetšeng seo se panyapanyago sa lebone la makhura, ba tomotše mahlo ge ba dutše ba theeditše ge pula e ena wa diphororo tlhakeng gomme e itia ka matla ka mahlakoreng a areka. Modumo wa gona e swanetše go ba e be e le o mogolo kudu.
Ge Noa a dutše a lebeletše difahlego tša lapa la gagwe leo le rategago—mosadi wa gagwe yo a botegago le barwa ba gagwe bao ba mo thekgago gotee le basadi ba bona—ga go pelaelo gore pelo ya gagwe e be e tletše tebogo. Le ge go be go le thata, mohlomongwe o ile a kgothatšwa ke ge a ipona a na le batho bao a bego a ba rata kudu. Gape ba be ba phela e bile ba šireletšegile. Ga go pelaelo gore o ile a rapelela ba lapa la gagwe thapelo ya tebogo, a hlabošitše lentšu e le gore ba mo kwe modumong woo o mogolo.
Noa o be a na le tumelo e matla. Ka baka la tumelo ya Noa, Modimo wa gagwe, Jehofa, o ile a tutueletšega go šireletša yena le lapa la gagwe. (Baheberu 11:7) Eupša na ba be ba ka nyefiša tumelong ge pula e thoma go na? Aowa, seka seo se be se tla nyakega matšatšing a latelago a thata. Go ka bolelwa se se swanago le ka rena mehleng ye ya khuduego. Ka gona, a re boneng seo re ka ithutago sona tumelong ya Noa.
“MATŠATŠI A MASOMENNE LE MAŠEGO A MASOMENNE”
Ka kua ntle, pula e ile ya na “matšatši a masomenne le mašego a masomenne.” (Genesi 7:4, 11, 12) Meetse a ile a hlatloga, a hlatloga a ba a hlatloga. Ge a dutše a hlatloga, Noa le yena o ile a bona gore Modimo wa gagwe, Jehofa, o be a šireletša ba lokilego e bile a otla ba kgopo.
Meetsefula a ile a fediša borabele bja barongwa ba bangwe. Ka ge barongwa ba bantši ba be ba tutueditšwe ke moya wa boithati wa Sathane, ba be ba tlogetše “bodulo bja bona bjo bo swanetšego” legodimong gore ba tlo dula le basadi, gomme ba belega bana bao e lego motswako wa batho le barongwa, bao ba bitšwago Banefilimi. (Juda 6; Genesi 6:4) Ga go pelaelo gore Sathane o ile a thaba kudu ge borabele bjoo bo thoma, ka gobane bo ile bja goboša batho kudu, bona bao e lego tlholo ya Jehofa yeo e di phalago ka moka lefaseng.
Lega go le bjalo, ge mafula a dutše a hlatloga, barongwa ba marabele ba ile ba gapeletšega gore ba apole mebele ya nama gomme ba boele lefelong la moya, gore ba se tsoge ba ikapešitše mebele ya nama le ka mohla. Ba ile ba šia basadi ba bona le bana ba bona gore ba bolawe ke meetsefula gotee le lekoko la batho la mehleng yeo.
Go tloga mehleng ya Henoge, mo e nyakilego go ba nywagakgolo e šupago pele ga moo, Jehofa o be a lemošitše batho gore O be a tla fediša batho ba kgopo bao ba sa boifego Modimo. (Genesi 5:24; Juda 14, 15) Ga e sa le go tloga nakong yeo, batho ba mpefetše le go feta, ba senya lefase le go le tlatša ka bošoro. Ga bjale ba be ba fedišwa. Na Noa le ba lapa la gagwe ba ile ba thabišwa ke go bona batho ba ehwa?
Aowa! Gaešita le Modimo wa bona yo a nago le kgaugelo o be a sa thabišwe ke seo. (Hesekiele 33:11) Jehofa o be a dirile sohle gore a phološe batho ba bantši ka mo go ka kgonegago ka gona. O be a romile Henoge gore a ba lemoše e bile a laetše Noa gore a age areka. Noa le ba lapa la gagwe ba be ba tšere nywagasome e mentši ba šoma ka thata modirong woo o mogolo, ba bonwa ke batho ka moka. Se sengwe gape ke gore Jehofa o be a laetše Noa gore a hlankele e le “mmoledi wa toko.” (2 Petro 2:5) Go etša ge Henoge a be a dirile pele ga gagwe, Noa o ile a lemoša batho ka kahlolo yeo e bego e tla tlela lefase. Bona ba ile ba arabela bjang? Jesu, yo a ilego a bona ditiragalo tšeo a le legodimong, ka morago o ile a gopola batho ba mehleng ya Noa ge a be a re: “Ba se ele hloko go fihla Meetsefula a etla a ba gogola ka moka.”—Mateo 24:39.
Akanya kamoo Noa le ba lapa la gagwe ba swanetšego go ba ba be ba ikwa ka gona matšatšing a mathomo a 40 ka morago ga ge Jehofa a tswaletše areka. Ge dipula tša matlorotloro di dutše di nela areka matšatši ka go latelelana, mohlomongwe batho bao ba seswai ba ile ba tlwaela go phela ka tsela e itšego—ba hlokomelana, ba hlwekiša legae la bona le go fepa diphoofolo ka mašakeng a tšona. Lega go le bjalo, nengneng ke ge moago woo o mogolo ka moka o šikinyega le go thekesela. Areka e be e sepela! E kukilwe ke meetse ao a hlatlogago, areka e ile ya ya godimo kudu go fihlela e “phaphamala godimo ga meetse mo lefaseng.” (Genesi 7:17) A pontšho e makatšago ya bogolo bja Modimo Ramatlaohle, Jehofa!
Noa o swanetše go ba a ile a leboga—e sego feela gore yena le ba lapa la gagwe ba be ba šireletšegile, eupša o ile a leboga le kgaugelo ya Jehofa ge a ba dirišitše go lemoša batho bao ba ilego ba hwela ka ntle ga areka. Nywaga yeo ya go šoma ka thata e ka no ba e be e bonagala e sa bušetše ka selo ka nako yeo. Ruri batho ba be ba sa arabele! Nagana ka se—go ka direga gore Noa o be a na le bana babo, dikgaetšedi le batlogolo bao ba phetšego pele ga Meetsefula; lega go le bjalo, ga go na yo a ilego a mo theetša ge e se ba lapa la gagwe feela. (Genesi 5:30) Ga bjale, ka ge batho bao ba seswai ba be ba šireletšegile ka arekeng, ga go pelaelo gore ba ile ba homotšwa ke go nagana dilo tša morago mabapi le nako ka moka yeo ba bego ba e feditše ba nea batho sebaka sa go ka phologa.
Jehofa ga se a fetoga ga e sa le go tloga mehleng ya Noa. (Maleaki 3:6) Jesu Kriste o hlalositše gore mehla ya rena lehono e swana kudu le “mehla ya Noa.” (Mateo 24:37) Mehla ya rena e swailwe, ke nako ya mathata a magolo ao a tla felago ge go fedišwa tshepedišo ya lefase e kgopo ya dilo. Lehono, batho ba Modimo le bona ba iša molaetša wa temošo bathong ka moka bao ba tlago go theetša. Na o tla arabela molaetšeng woo? Ge e ba o šetše o amogetše therešo ya molaetša wo o phološago bophelo, na o tla tšea karolo go o botšeng batho ba bangwe? Noa le ba lapa la gagwe ba re beetše mohlala ka moka ga rena.
‘BA ILE BA PHOLOŠWA MEETSENG’
Ge areka e dutše e šutha meetseng ao a bilogago, ga go pelaelo gore bao ba bego ba le ka arekeng ba ile ba kwa mašata ao a sepedišanago le modumo wa ge dikota tše dikgolo di gohlana. Na Noa o be a tshwenyegile ka bogolo bja maphoto goba gore areka e tiile gakaaka’ng? Aowa. Babelaedi ke bona ba ka tshwenyegago ka dilo tšeo lehono, eupša Noa e be e se mmelaedi. Beibele e re: “Ka tumelo Noa . . . a aga areka.” (Baheberu 11:7) O be a dumela go eng? Jehofa o be a dirile kgwerano, tumelelano ya semolao, ya gore o tla phološa Noa le bohle bao ba nago le yena Meetsefuleng. (Genesi 6:18, 19) Na Motho yo a bopilego legohle, lefase le dilo ka moka tše di phelago go lona o be a ka palelwa ke go šireletša sekepe seo? Ruri ga go bjalo! Noa o be a na le lebaka le le kwagalago la go bota gore Jehofa a phethagatše kholofetšo ya Gagwe. Ruri yena le ba lapa la gagwe ba ile ba “phološwa meetseng.”—1 Petro 3:20.
Ka morago ga ge go fetile matšatši a 40 le mašego a 40, pula e ile ya ba ya khula. Go ya ka khalentara ya rena, e be e le nengneng ka December 2370 B.C.E. Eupša lapa leo le be le sa le kgole le go tšwa ka arekeng. Sekepe seo se tletšego diphedi se be se itshepelela meetseng ao a tletšego lefase, ka godimodimo ga dithaba. (Genesi 7:19, 20) Re ka akanya ka Noa a rulaganya mošomo o boima kudu gore yena le barwa ba gagwe e lego Sheme, Hama le Jafete ba dule ba fepa diphoofolo ka moka, ba di hlwekiše le go di boloka di phetše gabotse. Ke therešo gore yena Modimo yo yo a tlwaeditšego diphoofolo tšeo tša naga gore di tsene ka arekeng o ile a kgona go di boloka di le boemong bjoo nakong ya Meetsefula. *
Go bonagala Noa a be a boloka pego ya ditiragalo ka kelohloko. Pego yeo e hlalosa nako yeo dipula di thomilego le go khula ka yona. Gape e utolla gore meetse a ile a tšea matšatši a 150 a aparetše lefase. Mafelelong, meetse a ile a thoma go kokobela. Ka letšatši le lengwe le bohlokwa, areka e ile ya dula ka boiketlo “dithabeng tša Ararate,” tšeo di lego kua Turkey ya mehleng yeno. Seo se ka ba se diregile ka April 2369 B.C.E. E bile ka morago ga matšatši a 73, ka June, moo ditlhora tša dithaba di ilego tša thoma go bonagala. Ka morago ga dikgwedi tše tharo, ka September, Noa o ile a phetha ka go tloša karolo e itšego ya tlhaka ya areka. Ruri ba ile ba putswa bakeng sa modiro woo o boima ge go be go tsena seetša le moya o hlwekilego ka arekeng. Pejana, Noa o be a ile a thoma go lekola ge e ba tikologo e be e šireletšegile e bile e ka dulega. O ile a ntšha legokobu, leo le ilego la tla gomme la tloga ka nakwana, mohlomongwe le fela le kotama arekeng ge le dutše le fofa; ka morago Noa o ile a ntšha leeba, leo le ilego la dulela go boela go yena go fihlela ge mafelelong le hwetša moo le ka dulago gona.—Genesi 7:24–8:13.
Ga go pelaelo gore Noa o be a sa dutše a etišitše dilo tša moya pele kudu. Mo gongwe re ka akanya ka lapa leo le bokana ka mehla gore le rapele mmogo le go boledišana ka Tatago bona wa legodimong yo a ba šireletšago. Noa o be a ithekga ka Jehofa ge a be a dira phetho e nngwe le e nngwe e bohlokwa. Gaešita le ge Noa a be a bona gore mafelelong “lefase le be le omile”—ka morago ga ge ba tšere lebaka la ka godimo ga ngwaga ba le ka arekeng—ga se a ka a bula mojako le go etelela lapa la gagwe pele go tšweng ka sekepeng seo. (Genesi 8:14) Go e na le moo, o ile a letela lentšu leo le tšwago go Jehofa!
Lehono dihlogo tša malapa di ka ithuta mo gontši go monna yoo yo a botegago. O be a dira dilo ka thulaganyo, a šoma ka thata, a sa fele pelo e bile a šireletša bohle bao a bego a ba hlokometše. Lega go le bjalo, o be a etiša thato ya Jehofa Modimo pele ga dilo tše dingwe ka moka. Ge e ba re ekiša tumelo ya Noa dikarolong tše, re tla dira gore bohle bao re ba ratago ba šegofatšwe.
“ETŠWA KA AREKENG”
Mafelelong, Jehofa o ile a ntšha taelo. O ile a re go Noa: “Etšwa ka arekeng, wena le mosadi wa gago le barwa ba gago le basadi ba barwa ba gago.” Ka go bontšha go kwa, lapa le ile la etelela pele gomme diphoofolo ka moka tša latela. Bjang? Na di be di bakile tlhakatlhakano e bile di gatana? Le gatee! Pego e re “tša tšwa ka arekeng go ya ka mehuta ya tšona.” (Genesi 8:15-19) Ge Noa le ba lapa la gagwe ba šetše ba le ka ntle ba hema moya o hlwekilego wa dithabeng gomme ba lebeletše mebotong ya Ararate, ba ile ba bona naga yeo e hlwekišitšwego yeo e bego e ikadile ka pele ga bona. Go be go se sa na Banefilimi, bošoro, barongwa ba marabele gotee le lekoko ka moka la batho ba kgopo! * Batho ba be ba na le sebaka sa go thoma bophelo lefsa.
Noa o be a tseba seo a swanetšego go se dira. O ile a thoma ka borapedi. O ile a aga aletare gomme a diriša tše dingwe tša diphoofolo tšeo Modimo a bego a di lebelela di hlwekile—tšeo ba bego ba tsene le tšona ka arekeng di sepela ka “tše šupago”—gomme a direla Jehofa sehlabelo. (Genesi 7:2; 8:20) Na borapedi bjoo bo be bo thabiša Jehofa?
Beibele e araba ka mantšu a a kgothatšago, a rego: “Jehofa a kwa monko o bose.” Bohloko bjoo Modimo a bego a bo kwele ge batho ba be ba tlatša bošoro lefaseng bo ile bja tšeelwa legato ke maikwelo a khutšo le a thabišago a go bona mo lefaseng go na le lapa la barapedi ba botegago bao ba bego ba ikemišeditše go dira thato ya gagwe. Jehofa o be a sa letela gore e be ba phethagetšego. Temana yona yeo e tšwela pele ka gore: “Pelo ya ngwana wa motho e rata bobe go tloga bjaneng bja gagwe.” (Genesi 8:21) Ela hloko kamoo Jehofa a ilego a kwela batho bohloko ka go se fele pelo gape.
Modimo o ile a tloša thogako mmung. Morago kua mehleng ya borabele bja Adama le Efa, Modimo o ile a tsebiša ka thogako yeo, e lego seo se ilego sa thatafiša go lema mmu ka mo go sa tlwaelegago. Tatago Noa, e lego Lamege, o be a reetše morwa wa gagwe leina la Noa, leo mohlomongwe le bolelago “Go Khutša,” goba “Khomotšo,” gomme o be a boletše e sa le pele gore morwa wa gagwe o be a tla lebiša batho nakong ya go ikhutša thogako yeo. Noa o swanetše go ba a ile a thaba kudu ge a be a lemoga gore bjale o be a tla bona boporofeta bjoo bo phethagala le gore lefase le be le tla tšweletša kudu ge le lengwa. Ga go makatše ge ka morago ga nakwana Noa a ile a thoma go lema!—Genesi 3:17, 18; 5:28, 29; 9:20.
Ka nako yona yeo, Jehofa o ile a nea ditlogolo ka moka tša Noa melao e kwagalago le e bonolo ya gore e ba hlahle bophelong—go akaretša le thibelo ya go bolaya le go diriša madi gampe. Modimo gape o ile a dira kgwerano le batho, a holofetša gore o be a ka se tsoge a tlišitše meetsefula gore a fediše bophelo ka moka lefaseng. Go bontšha gore Jehofa o be a tla phethagatša kholofetšo ya gagwe, e be e le la mathomo a bontšha batho mabotse a tlhago, e lego molalatladi. Go ba go fihla mehleng ye, molalatladi o mongwe le o mongwe wo re o bonago o re gopotša ka mo go homotšago ka kholofetšo ya Jehofa e lerato.—Genesi 9:1-17.
Ge nkabe taba ya Noa e be e fo ba nonwane, nkabe molalatladi woo e bile wa mathomo le wa mafelelo. Eupša Noa e be e le motho wa kgonthe, e bile bophelo bja gagwe bo be bo tloga bo se bonolo. Mehleng yeo go be go tlwaelegile gore batho ba phele nako e telele, gomme monna yoo yo a botegago o ile a swanelwa ke go kgotlelela nywaga e mengwe e 350, ka gona nywagakgolo yeo e ile ya mo kweša bohloko kudu. O ile a dira phošo e kgolo nakong e nngwe ge a be a tagwa, eupša phošo yeo e ile ya kopana le ya ge setlogolo sa gagwe Kanana se be se dira sebe se segolo kudu, e lego sebe seo se ilego sa tlišetša lapa la Kanana ditlamorago tšeo di nyamišago. Noa o ile a phela nako e telele ka mo go lekanego moo a ilego a bona ditlogolo tša gagwe di wela ditirong tša sebe tše bjalo ka bohlotlolo le bošoro mehleng ya Nimirode. Eupša tše dibotse ke gore o ile a bona morwa wa gagwe yo a bitšwago Sheme a beela lapa la gagwe mohlala o mobotse kudu wa tumelo.—Genesi 9:21-28; 10:8-11; 11:1-11.
Go swana le Noa, re swanetše go dula re botega go sa šetšwe mathata. Ge ba bangwe bao ba re dikologilego ba hlokomologa Modimo wa therešo goba gaešita le go kgaotša go mo hlankela, rena re nyaka go dula re le tseleng go etša Noa. Jehofa o tloga a tšeela godimo kgotlelelo e bjalo ya go botega. Go etša ge Jesu Kriste a boletše, “yo a kgotleletšego go fihla bofelong ke yena a tlago go phološwa.”—Mateo 24:13.
^ ser. 17 Ba bangwe ba boletše ka kgonagalo ya gore Modimo o ile a boloka diphoofolo di le boemong bja go se dire selo ka tekanyo e itšego, go swana le ge diphoofolo di le lebakeng la go khutša marega, ka go re’alo di sa nyake dijo tše dintši. Go sa šetšwe gore o ile a dira bjalo goba go se bjalo, ruri o ile a phethagatša kholofetšo ya gagwe, a kgonthišetša gore diphedi tšohle tšeo di bego di le ka arekeng di a šireletšega le go phologa.
^ ser. 22 Gape lefaseng go be go se sa na le mohlala wa Serapa sa Edene sa mathomong, seo mohlomongwe se fedišitšwego ke meetsefula. Ge e ba go le bjalo, gona bakerubi bao ba bego ba dišitše moo go tsenwago gona ba ile ba lokollwa gore ba boele legodimong, ka go re’alo mafelelong ba phethile kabelo ya bona ya nywaga e 1600.—Genesi 3:22-24.


text:
PHAFOGA! DECEMBER 2014
Seo o Swanetšego go se Tseba ka Malwetši a Monagano
Malwetši a monagano a ka golofatša motho o šoro, lega go le bjalo batho ba bantši bao ba sa phelego gabotse monaganong ga ba nyake thušo. Ka baka la’ng?
Seo o Swanetšego go se Tseba ka Malwetši a Monagano
Megato e senyane yeo e ka go thušago go lebeletšana ka katlego le bolwetši bja monagano.
Madireng a Lefase
Ditaba di akaretša: pego ya bophelo bjo botelele bja phoofolo, letsha le le tumilego leo le tla tlogago le gopa le nako e kotsi ngwageng ya go hlaselwa ke bolwetši bja pelo.
Kamoo le ka Dumelelanago
Megato e mene e ka thuša wena le molekane wa gago go phema go ngangišana gomme la hwetša tharollo gotee.
Mahlo a Magolo
—Mmele o Monyenyane!
Leihlo le lengwe le le lengwe la sephedi se se se makatšago le feta bjoko bja sona.
Moprofesara wa Dipego tša tša Ditšhelete o Hlalosa Tumelo ya Gagwe
Moprofesara Stephen Taylor o re go ithuta Beibele e bile peeletšo e kaone yeo a kilego ka e dira.
Lefase
Na lefase le tla fedišwa?
Tlhatlamano ya Dihlogo tša 2014 tša Phafoga!
Lelokelelo le le rulagantšwego la dihlogo tšeo di gatišitšwego go ditokollo tša 2014.


text:
BOPHELO BJA BOKRISTE
Thabang Kholofelong ya Lena
Kholofelo e swana le tshetledi, e lego selo se boima seo se lahlelwago ka meetseng go thuša gore sekepe se se ke sa sepela. (Heb 6:19) Kholofelo e re thuša gore tumelo ya rena e se ke ya šikinyega ge re lebeletšane le mathata a magolo. (1Ti 1:18, 19) Mathata a magolo a ka akaretša go nyamišwa, go lahlegelwa ke dithoto, go babja nako e telele, go hlokofalelwa ke motho yo o mo ratago goba selo le ge e le sefe se sengwe seo se ka lekago potego ya rena.
Tumelo le kholofelo di re thuša go bona gabotse moputso wo re o holofeditšwego. (2Ko 4:16-18; Heb 11:13, 26, 27) Ka gona, go sa šetšwe gore kholofelo ya rena ke ya go yo phela legodimong goba go tlo phela mo lefaseng, re swanetše go e matlafatša ka go naganišiša ka dikholofetšo tšeo di lego ka Lentšung la Modimo. Ge re ka dira bjalo, go tla ba bonolo gore re dule re thabile le ge re imelwa ke mathata.
BOGELANG BIDIO YEO E REGO THABANG KHOLOFELONG, KE MOKA LE ARABE DIPOTŠIŠO TŠE DI LATELAGO:
Ke ka baka la’ng Moshe e le mohlala o mobotse wo re swanetšego go o ekiša?
Dihlogo tša malapa di na le boikarabelo bofe?
Ke dilo dife tšeo le ka bolelago ka tšona nakong ya Borapedi bja Lapa?
Kholofelo e ka go thuša bjang go lebeletšana le mathata?
Ke kholofetšo efe yeo o felago pelo ya go e bona e phethagala?


text:
POLEDIŠANO | IRÈNE HOF LAURENCEAU
Ngaka ya go Bua Marapo le Malokololo e Hlalosa Tumelo ya Yona
Ngaka Irène Hof Laurenceau ke ngaka ya go bua marapo le malokololo kua Switzerland. Ka nako e nngwe o kile a belaela go ba gona ga Modimo. Eupša ka morago ga nywaga e itšego o ile a phetha ka gore Modimo o gona le gore ke Mothomi wa bophelo. Phafoga! e mmotšišitše ka mošomo wa gagwe le tumelo ya gagwe.
O ile wa kgahlwa ke eng ka thutamahlale?
Ge ke be ke sa le ngwana, ke be ke rata tlhago kudu. Ke goletše Richterswil, e lego motsana o mobotse wa Switzerland lebopong la Letsha la Zurich. Batswadi ba ka le bagolwane ba ka ba be ba fela ba nntšha gore re sepelesepele gomme ba mpotša ka diphedi le dimela tšeo re bego re di bona tseleng.
Ke ka baka la eng o ile wa ithutela go ba ngaka ya go bua marapo le malokololo?
Tate o ile a šoma nakwana e le mothuši phapošing ya go direla diophareišene sepetleleng sa motseng. Seo a ilego a se bona se ile sa mo dira gore a bolele ka phišego mabapi le diophareišene. Phišego ya gagwe e ile ya nkgahla kudu moo e lego gore ka morago ke ile ka kgetha go ithutela go ba ngaka ya go bua. Ke ile ka ithutela go bua marapo le malokololo ka gobane ke rata tsela yeo metšhene e dirišwago ka yona. Dingaka tša go bua marapo le malokololo di swanetše go nagana bjalo ka moentšeneare gore di kgone go lokiša marapo, mešifa le ditšhika tšeo di dirago gore re kgone go sepela.
Sa bohlokwa kudu ke gore ke thabela go bona boemo bja tša maphelo bja balwetši ba ka bo kaonefala. Ke tloga ke thabela go šoma ka batho.
Ke ka baka la eng o be o belaela go ba gona ga Modimo?
Dipelaelo tša ka di thomile ke sa le yo mofsa gomme ke be ke tutuetšwa ke dintlha tše pedi ka mo go kgethegilego. Ya pele ke gore ke ile ka hwetša gore bahlahli ba bangwe ba bodumedi kua kerekeng ba be ba gobogile boitshwarong gomme se se be se ntshwenya kudu. Ya bobedi ke gore kua sekolong, ba bangwe ba barutiši ba ka ba thutaphedi ba be ba dumela thuto ya tlhagelelo—e lego thuto yeo ke ilego ka e amogela, kudukudu ge ke be ke eya yunibesithing.
Ke ke baka la eng o ile wa amogela thuto ya tlhagelelo?
Ke be ke kgolwa baprofesara ba ka. Go oketša moo, ke be ke nagana gore go swana ga kagego ya mmele magareng ga mehuta e itšego ya diphoofolo go be go bontšha gore di tšwa mohuteng o tee le go thekga kgopolo ya gore diphetogo dikarolwaneng tša leabela di tšweletša mehuta e mefsa ya diphedi.
Lega go le bjalo, ke ka baka la eng ge nako e dutše e eya o ile wa fetoša monagano?
Mogwera o ile a ntaletša sebokeng sa Dihlatse tša Jehofa. Ke ile ka kgahlwa ke phuthego e nago le bogwera gotee le dipolelo tšeo di rutago. Ka morago, mosadi yo a nago le bogwera wa phuthegong yeo o ile a nketela, gomme ka mmotšiša gore: “Nka kgodišega bjang gore Beibele e bolela therešo?”
O ile a mpontšha diporofeto tša Beibele mabapi le ditiragalo tšeo di hlaolago mehla ya rena. Mohlala ke boporofeta bja Jesu bja gore mehla ya bofelo ya lefase la gona bjale e be e tla hlaolwa ka dintwa lefaseng ka moka, “ditšhišinyego tše dikgolo” le “leuba la malwetši le tlhaelelo ya dijo” * gohle. Gape o ile a bolela ka diporofeto tšeo di bego di bolela e sa le pele ka go senyega ga tša leago le go oketšega ga megabaru gotee le dilo tše dingwe tše mpe tšeo re di bonago kudu lehono. * Go se go ye kae, ke ile ka thoma go ithuta Beibele gomme kapejana ka lemoga gore dipolelelopele tša yona di a phethagala ka mehla. Gape ke ile ka thoma go hlahlobišiša dipono tša ka mabapi le gore bophelo bo thomile bjang.
Na nyakišišo ya gago ya tša kalafo e go thušitše gore o naganišiše ka gore bophelo bo thomile bjang?
Ee. Ge ke be ke thoma go ithuta Beibele, ke be ke nyakišiša ka ophareišene ya letolo. Go thoma mafelelong a bo-1960, borathutamahlale ba ile ba thoma go kwešiša gabotse go šoma ga letolo mo go raraganego. Ba ile ba hwetša gore letolo la rena ga le kobegele ka lehlakoreng letee feela go swana le segono. Go e na le moo, le a bidikana e bile le a thedimoga—e lego motswako o dirilwego ka bohlale wo o dirago gore letolo le kgone go ya kua le kua ka mo go nabilego, e lego seo se dirago gore re kgone go sepela, go bina, go thedimoga lehlweng le go dira dilo tše dingwe tše dintši kudu.
Go tšere nywaga e 40 banyakišiši ba leka go hlama letolo la maitirelo. Eupša ga go bonolo go ekiša letolo la motho ka baka la go raragana ga lona. Go oketša moo, ge matolo a maitirelo a bapišwa le letolo la rena, ga a swarelele lebaka le letelele. Gaešita le ge bahlami bao ba na le didirišwa tšeo di kaonefaditšwego, ba a thaba ge matolo ao ba a dirilego a swarelela lebaka la nywaga e 20. Go ba gona, letolo la rena le dirilwe ka disele tšeo di phelago tšeo di dulago di mpshafatšwa. Go ya ka nna, letolo le hlatsela bohlale bja Modimo, e sego megato e se nago bohlatse ya thuto ya tlhagelelo.
Go thwe’ng ka diphetogo dikarolwaneng tša leabela le go swana ga kagego magareng ga mehuta e mengwe ya diphedi?
Go swana moo go šupa gore Mohlami ke o tee. Go oketša moo, diphetogo dikarolwaneng tša leabela ga di kaonefatše tsela yeo diphedi di hlamilwego ka yona ka go di dira gore e be tša mohuta wa maemo a godingwana. Go e na le moo, go bonagala diphetogo tšeo di senya dikarolwana tša leabela. Go ba gona, go a kgonega gore kotsi e phethe morero o itšego o nago le mohola—mohlomongwe go ka thwe go swana le ge setimela se thula leporogo gomme se le phušola, ka go re’alo seo se šireletša motse madireng ao a šwahlelago. Eupša kotsi yeo ga se ya kaonefatša motse. Ka mo go swanago, diphetogo dikarolwaneng tša leabela ga di kaonefatše diphedi. Le gona, di ka se tsoge di tšweleditše selo seo se hlamilwego ka bohlale kudu go swana le letolo la motho—go sa bolelwe ka dikarolo tše dingwe tša mmele wa motho.
Diphetogo dikarolwaneng tša leabela di ka se tsoge di tšweleditše selo seo se hlamilwego ka bohlale kudu go swana le letolo la motho
Ke ka baka la eng o ile wa ba yo mongwe wa Dihlatse tša Jehofa?
Ge ke be ke thoma go diriša melao ya motheo ya Beibele, bophelo bja ka bo ile bja kaonefala kudu. Go oketša moo, ka 2003, ke ile ka ya kopanong ya ditšhabatšhaba ya Dihlatse tša Jehofa gomme moo ka bona botee bjo bo kgethegilego bja go swana le bja lapa, gaešita le gare ga batlakopanong bao ba bego ba sa ka ba kopana pele. Ba be ba bontšhana lerato la kgonthe, gomme ke be ke nyaka go ba karolo ya seo.


text:
KE ENG SEO BEIBELE E SE RUTAGO? (TLHAHLO YA GO ITHUTA)
KE ENG SEO BEIBELE E SE RUTAGO? (TLHAHLO YA GO ITHUTA)
Kamoo o ka Dirago Bophelo bja Lapa la Gago Gore bo Thabiše (Karolo 1)
Tlhahlo ye ya go ithuta e theilwe go kgaolo 14 ya puku ya Ke Eng Seo ge e le Gabotse Beibele e se Rutago?
Ke eng seo se ka thušago banyalani gore ba thabe? Keletšo ya Beibele e ka hola banyalani bjang?
Tše di Oketšegilego go tšwa Dihlogong tše
Ke ka Baka La’ng Modimo a Dumelela Tlaišego? (Karolo 2)
Mangwalo a araba potšišo ye e thata ka tsela e kwagalago le e kgotsofatšago.
Kamoo Dibopiwa tša Moya di re Kgomago ka Gona (Karolo 1)
Na barongwa ba gona e le ka kgonthe? Na go na le barongwa ba babe? Diriša tlhahlo ye ya go ithuta go hwetša dikarabo tša dipotšišo tše.
Go Phela ka Tsela Yeo e Thabišago Modimo (Karolo 3)
Go nyakega gore re dire maiteko gore re kgone go phela ka go dumelelana le melao ya Modimo. Na go na le mohola gore re dire maiteko ao?


text:
KGAOLO 104
Bajuda ba kwa Lentšu la Modimo
—Na ba tla Bontšha Tumelo?
BA BANTŠI BA KWA LENTŠU LA MODIMO
MOTHEO WA KAHLOLO
Ka Mošupologo, Nisani 10, Jesu o bolela ka lehu la gagwe leo le batamelago a le tempeleng. Ka ge Jesu a tshwenyegile mabapi le kamoo botumo bja Modimo bo tlago go kgomega ka gona, o re: “Tate tagafatša leina la gago.” Lentšu le matla le tšwago legodimong le re: “Ke le tagafaditše gomme ke tla buša ke le tagafatša.”—Johane 12:27, 28.
Batho ba lego kgauswi ba gakanegile. Ba bangwe ba nagana gore ba kwele modumo wa magadima. Ba bangwe bona ba re: “Morongwa o boletše le yena.” (Johane 12:29) Lega go le bjalo, ke Jehofa yoo ba sa tšwago go mo kwa a bolela! Le gona le ga se lekga la pele moo batho ba kwelego lentšu la Modimo, e le ge a bolela ka Jesu.
Nywageng e meraro le seripa pejana, ge Jesu a be a kolobetšwa, Johane Mokolobetši o ile a kwa Modimo a bolela ka Jesu a re: “Yo ke Morwa wa ka, morategi, yo ke mo amogetšego.” Nakong e latelago, ka morago ga Paseka ya 32 C.E., Jesu o ile a fetoga ponagalo pele ga Jakobo, Johane le Petro. Banna bao ba bararo ba kwele Modimo a re: “Yo ke Morwa wa ka yo a rategago, yo ke kgahlwago ke yena; le mo theetšeng.” (Mateo 3:17; 17:5) Eupša bjale, lekgeng le la boraro, Jehofa o bolela ka tsela yeo a kwewago ke ba bantši!
Jesu o re: “Lentšu le le kwagetše e sego ka baka la ka, eupša ka baka la lena.” (Johane 12:30) Ke bohlatse bja gore ruri ke Morwa wa Modimo, Mesia yo go boletšwego ka yena e sa le pele.
Go oketša moo, bophelo bja Jesu bja potego bo bontšha kamoo batho ba swanetšego go phela ka gona gotee le go tiišetša gore Sathane Diabolo, yena mmuši wa lefase le, o swanetše go fedišwa. Jesu o re: “Bjale lefase le le a ahlolwa; bjale mmuši wa lefase le o tla lahlelwa ntle.” Lehu la Jesu leo le batamelago ga se go fenywa, go e na le moo e tla ba phenyo. Bjang? O a hlalosa o re: “Lega go le bjalo, nna ge ke phagamišwa [goba, fegwa] ke etšwa lefaseng, ke tla gogela batho ba mehuta ka moka go nna.” (Johane 12:31, 32) Ka go hwela ga gagwe koteng, Jesu o tla gogela batho go yena, a ba bulela tsela ya go hwetša bophelo bjo bo sa felego.
Ge lešaba le arabela go seo Jesu a se boletšego mabapi le go “fegwa,” le re: “Re kwele Molaong gore Kriste o dula a le gona ka mo go sa felego; bjale go tla bjang gore o re Morwa wa motho o swanetše go fegwa? Morwa yo wa motho ke mang?” (Johane 12:34) Go sa šetšwe bohlatse ka moka, go akaretša le gore ba kwele lentšu la Modimo, ba bantši ba bona ga ba amogele Jesu e le Morwa wa motho wa kgonthe, yena Mesia yo a holofeditšwego.
Bjalo ka ge a ile a dira peleng, Jesu o ipolela gore ke yena “seetša.” (Johane 8:12; 9:5) O kgothatša lešaba o re: “Seetša se tla ba gare ga lena ka lebakanyana. Sepelang ge le sa dutše le na le seetša gore leswiswi le se ke la le aparetša . . . Ge le sa dutše le na le seetša, dumelang go seetša e le gore le be bana ba seetša.” (Johane 12:35, 36) Ke moka Jesu o a tloga, ka gobane Nisani 10 ga se letšatši leo a swanetšego go hwa ka lona. Paseka ya Nisani 14 ke letšatši leo a swanetšego go “fegwa” ka lona—a kokotelwe koteng.—Bagalatia 3:13.
Ge go lebelelwa morago bodireding bja Jesu, go molaleng gore boporofeta bjoo bo be bo phethagala ge Bajuda ba be ba sa dumele go yena. Jesaya o boletše e sa le pele gore mahlo a batho a be a tla foufala le dipelo tša bona di be di tla thatafala e le gore ba se ke ba sokologa ba fodišwa. (Jesaya 6:10; Johane 12:40) Ee, Bajuda ba bantši ka bonganga ba gana bohlatse bja gore Jesu ke Mophološi wa bona yo a holofeditšwego, e lego tsela e išago bophelong.
Nikodemo, Josefa wa Arimathea le babuši ba bangwe ba bantši “ge e le gabotse ba ile ba dumela” go Jesu. Eupša na ba tla bontšha tumelo, goba ba ka se bolele gore ba dumela go yena, e le ge ba boifa gore ba tla rakwa sinagogeng goba ka gobane ba “rata go tumišwa ke batho”?—Johane 12:42, 43.
Jesu o hlalosa seo go dumela go yena go se akaretšago, o re: “Yo a dumelago go nna, ga a dumele go nna feela, eupša o dumela le go yo a nthomilego; yo a mponago o bona le yo a nthomilego.” Ditherešo tšeo Modimo a laetšego Jesu gore a di rute le tšeo Jesu a tšwelago pele a di bolela di bohlokwa, gomme di bohlokwa kudu mo a bilego a kgona gore: “Yo a ntlhokomologago gomme a sa amogele dipolelo tša ka, go na le yo a tlago go mo ahlola. Lentšu le ke le boletšego ke lona le tlago go mo ahlola ka letšatši la mafelelo.”—Johane 12:44, 45, 48.
Ke moka Jesu o phetha ka gore: “Ga se ka bolela ka la ka, eupša Tate yo a nthomilego ka noši o nneile taelo mabapi le seo ge e le gabotse ke swanetšego go se bolela le go se ruta. Le gona, ke tseba gore taelo ya gagwe e bolela bophelo bjo bo sa felego.” (Johane 12:49, 50) Jesu o a tseba gore kgauswinyane o tla tšholla madi a gagwe e le sehlabelo bakeng sa batho bao ba dumelago go yena.—Baroma 5:8, 9.
Ithute ka mo go oketšegilego
Mesia o a Tšwelela
Jehofa o ile a diriša bjang barongwa le Johane Mokolobetši go šupa Jesu e le Mesia? Jehofa o ile a bontšha bjang ka mo go kwagalago gore Morwa wa gagwe ke Mesia?


text:
Na Dihlatse tša Jehofa di na le Basadi Bao ba Botšago ba Bangwe ka Beibele?
Ee. Dihlatse tša Jehofa ka moka di botša batho ba bangwe ka Beibele goba ke baebangedi—go akaretša le basadi ba dimilione tše mmalwa. Ka ge Beibele e boletše e sa le pele: “Basadi bao ba bolelago ditaba tše dibotse ke lekoko le legolo.”—Psalme 68:11.
Basadi bao e lego Dihlatse tša Jehofa ba latela mohlala wo o beilwego ke basadi ba ka Beibeleng. (Diema 31:10-31) Gaešita le ge e se baetapele ba phuthego, ba tšea karolo ka botlalo modirong wa go botša ba bangwe ka Beibele phatlalatša. Ba boetše ba ruta bana ba bona melao ya motheo ya Beibele. (Diema 1:8) Ka mantšu le ka ditiro, basadi bao e lego Dihlatse ba šoma ka thata gore ba be le tutuetšo e botse.—Tito 2:3-5.
Ithute ka mo go oketšegilego
Na Modimo Ruri o na le Taba le Basadi?
Na o nagana gore Beibele e nyenyefatša basadi? Ithute kamoo Modimo a tlogago a lebelela basadi ka gona.


text:
THUTO 5
Samuele o Ile a Dula a Dira Dilo tše di Lokilego
Samuele o ile a thoma go dula taberenakeleng le go šoma moo e sa le yo monyenyane kudu. Taberenakeleng ke moo batho ba bego ba etla go rapela Jehofa. Na o a tseba gore go tlile bjang gore Samuele a dule taberenakeleng? Anke re thome ka go ithuta ka mmago Samuele e lego Hanna.
Go tšere nako e telele Hanna a sa kgone go ba le ngwana le ge a be a nyaka go ba le yena. Ka gona o ile a rapela Jehofa gore a mo thuše. O ile a holofetša gore ge a ka ba le ngwana wa mošemanyana, o be a tla mo tliša taberenakeleng gore a tlo dula moo le go šoma gona. Jehofa o ile a araba thapelo ya Hanna gomme a ba le ngwana wa mošemanyana. O ile a mmitša Samuele. Go etša ge Hanna a be a holofeditše, e itše ge Samuele a be a na le nywaga e meraro goba e mene, a mo iša taberenakeleng gore a šomele Modimo moo.
Ka nako yeo, Eli e be e le moperisita yo a phagamego taberenakeleng. Barwa ba gagwe ba babedi ba be ba šoma moo. Gopola gore taberenakele e be e le lefelo leo batho ba bego ba rapela Modimo go lona, ka gona batho ba be ba swanetše go dira dilo tše di lokilego moo. Eupša barwa ba Eli ba be ba dira dilo tše mpe kudu. Samuele o ile a bona seo ba bego ba se dira. Na Samuele o ile a dira dilo tše mpe go swana le barwa ba Eli?— Aowa, o ile a dula a dira dilo tše di lokilego tšeo batswadi ba gagwe ba mo rutilego tšona.
O nagana gore Eli nkabe a ile a dira eng ka barwa ba gagwe ba babedi?— Nkabe a ile a ba otla. Le gona nkabe a ile a ba raka ntlong ya Modimo gore ba se sa šoma moo. Eupša Eli o ile a ba tlogela, ka gona Jehofa o ile a galefela Eli le barwa ba gagwe ba babedi ke moka a ba otla.
Bošegong bjo bongwe ge Samuele a robetše, o ile a kwa motho yo mongwe a mmitša a re: ‘Samuele!’ Samuele o ile a kitimela go Eli, eupša Eli a re go yena: ‘Ga se ka go bitša.’ Se se ile sa direga gape gabedi. Ge se direga laboraro, Eli o ile a botša Samuele gore ge a ka kwa a bitšwa gape, a bolele a re: ‘Bolela hle Jehofa, ke theeditše.’ Samuele o ile a dira sona seo. Ke moka Jehofa a re go Samuele: ‘Botša Eli gore ke tlo otla lapa la gagwe ka baka la dilo tše mpe tše le di dirilego.’ Na o nagana gore go bile bonolo gore Samuele a botše Eli taba yeo?— Aowa. Eupša le ge Samuele a be a boifa, o ile a dira seo Jehofa a bego a mo laetše sona. Seo Jehofa a se boletšego se ile sa direga. Barwa ba babedi ba Eli ba ile ba bolawa gomme Eli le yena a hwa.
Samuele ke mohlala o mobotse go rena. O ile a dira dilo tše di lokilego gaešita le ge a be a bona batho ba bangwe ba dira dilo tše mpe. Wena o tla dira’ng? Na o tla swana le Samuele gomme wa dula o dira dilo tše di lokilego? Ge e ba o dira bjalo, o tla thabiša Jehofa le batswadi ba gago.


text:
AUGUST 27, 2014
TURKMENISTAN
Mmago Ngwana wa Mengwaga e Mene o Swerwe ka go Hloka Toka Kua Turkmenistan
Kgorong ya Tsheko yeo e bego e swerwe phapošing ya motšwa-o-swere kua Dashoguz, Turkmenistan, Moahlodi Gagysyz Orazmuradov ka go hloka toka o ile a ahlolela Bibi Rahmanova wa mengwaga e 33 kgolegong ka tlase ga ditatofatšo tša maaka. Ka August 18, Bibi e lego mmago ngwana wa mengwaga e mene, o ile a bonwa molato wo go thwego o hlasetše lephodisa le go hlola mpherefere. * Moahlodi o ile a mo nea kotlo e matla ya go golegwa mengwaga e mene.
Ba Swerwe Seteišeneng sa Terene
Taba ye ya Bibi e thomile mantšiboeng a July 5, 2014, ge yena le monna wa gagwe e lego Vepa Tuvakov le morwa wa bona ba fihla seteišeneng sa terene sa Dashoguz go yo tšea dipuku le dipukwana tša bona tša bodumedi le dilo tše dingwe tša bona tšeo di bego di etšwa go mogwera wa bona wa kua Ashgabad. Nakwana ka morago ga ge lapa la ga Tuvakov le se na go tšea merwalo ya lona, banna ba tshela ba maphodisa bao ba bego ba sa apara diaparo tša mošomo ba ile ba ba tšea ba nyaka go bona seo se bego se le ka mekotleng ya bona. Maphodisa a a ile a hwetša laptop le dipuku le dipukwana tša bodumedi tša Dihlatse tša Jehofa ka mekotleng yeo, ke moka a ile a roga banyalani ba a ba tšhošetša ka gore morwa wa bona e tla ba tšhiwana.
Bibi o ile a thoma go gatiša tiragalo ye founong ya gagwe ke moka a e fihla diaparong tša gagwe tšeo a bego a di apere ge maphodisa a be a leka go mo tšeela yona. Maphodisa a a ile a mo goga ka meriri, a mo raga le go mmetha a ba a mo goga ka matsogo. Ge ba sa dutše ba le moo, lephodisa le lengwe le ile la emiša diaparo tša gagwe la swara Bibi ka tsela yeo e sego ya maleba le nyaka go mo tšeela founo. Bibi o ile a leka go itšhireletša ge a hlaselwa eupša ga se a ka a gana go swarwa goba go hlasela maphodisa a.
Maphodisa a ile a iša ba ga Tuvakov seteišeneng sa maphodisa. Maphodisa a ile a nyaka gore Vepa a saene setatamente seo se bego se šetše se ngwadilwe. O ile a gana. Maphodisa a ile a mmetha ka makga a mmalwa ge Bibi le morwa wa bona ba le ka phapošing e nngwe. Vepa o be a dutše a gana go saena. Bibi le yena o ile a gana go saena setatamente seo se bego se šetše se ngwadilwe gomme le yena o ile a bethwa. Maphodisa a ile a golega Bibi le morwa wa gagwe bošego ka moka a ba lokolla letšatšing le le latelago. * Ka morago ga gore Bibi a bule molato wa go ipelaetša go maphodisa a Turkmenistan, Vepa o ile a lokollwa matšatšing a sego kae ka July 11. A sa tšhošwe ke selo, maphodisa a Dashoguz City a ile a thoma ka go dira dinyakišišo tša bosenyi kgahlanong le Bibi le monna wa gagwe.
Go Lahlelwa Kgolegong, go Golegwa ka Nakwana le Tsheko
Ka August 6, Bibi o ile a bonwa molato, a golegwa ka nakwana ka August 8 gomme ka August 18 tsheko ya molato wa gagwe e ile ya thoma. Nakong ya tsheko, Moahlodi Orazmuradov o ile a bontšha go tšea lehlakore. Moahlodi yo o be a tsena ramolao wa Bibi ganong ge a be a leka go bolelela Bibi. Ge maphodisa a be a nea bohlatse bja go se swane, moahlodi o ile a thibela ramolao wa Bibi go a hlaba ka dipotšišo. Moahlodi o ile a ba a thibela Vepa ge a be a nea bohlatse bja kamoo maphodisa a swerego Bibi gampe ka gona le go gana go diriša bohlatse bjo bo gatišitšwego tiragalong yeo. Moahlodi o ile a bona Bibi molato a ba a mo nea kotlo ya mengwaga e mene kgolegong.
Bibi o tla swanelwa ke go dira boipiletšo pele ga August 28, ka gona go ba go fihla ka nako yeo o tla golegwa kgolegong ya DZD-7. Ge e ba boipiletšo bja gagwe bo ka ganwa, o tla išwa kgolegong yeo e lego leganateng la Seydi. A ka se amogwe tokologo ya gagwe feela eupša o tla amogwa le sebaka sa go godiša ngwana wa gagwe.
Le ge Vepa a se a tšwa a bonwa molato, go na le kgonagalo e kgolo ya gore a bonwe molato, a sekišetšwe ditatofatšo tša maaka le go lahlelwa kgolegong mo go se nago toka. Ge e ba se se ka direga morwa wa bona a ka se amogwe feela mmagwe eupša o tla amogwa le tatagwe. Ga go na mabaka a kwagalago a ditiro tše tša go hloka toka.
Di Llela Toka
Turkmenistan ke kgale e swara Dihlatse tša Jehofa gampe le go di gana ka ditokelo tša motheo tša batho. Lefaseng ka bophara Dihlatse tša Jehofa gotee le batho ba bangwe ba bantši bao ba hlomphago sereti sa motho le tokelo ya bolokologi bja borapedi ba lebeletše gore mmušo wa Turkmenistan o lokiše diphošo tša wona.
^ ser. 2 Kotlo ya molato wa go hlola mpherefere le go se theetše ba molao ke mengwaga e mehlano kgolegong.
^ ser. 6 Morwa wa bona o ile a newa yo mongwe wa leloko mesong ya July 6; gomme Bibi yena o ile a lokollwa ka moragonyana lona letšatšing leo.


text:
Ditsela tša go Hwetša Lethabo la Lapa
Boledišana le Bana ba Gago ka Thobalano
Alicia, * yo a lego mahlalagading, o re: “Ka dinako tše dingwe ke nyaka go tseba selo se itšego ka thobalano, eupša ke nagana gore ge nka botšiša batswadi ba-ka dipotšišo, ba tla nagana gore ke nyaka go dira selo se itšego seo se sa lokago.”
Inez, mmago Alicia, o re: “Nka thabela go dula fase le morwedi wa-ka gomme ke boledišane le yena ka thobalano, eupša o swaregile kudu ka bophelo bja gagwe. Go thata go hwetša nako yeo a ka kgonago go bolela ka yona.
LEHONO, re dikologilwe ke tsebišo e ntši kudu ka thobalano—thelebišeneng, difiliming le dipapatšong. Go bonala eka lefelo le tee moo taba ye go sa boledišanwego ka yona ka bolokologi ke magareng ga batswadi le bana. Mofsa yo a lego mahlalagading wa kua Canada yo a bitšwago Michael o re: “Ke duma eka batswadi ba ka be ba tseba gore go tšhoša gakaakang e bile go leša dihlong bjang go bolela le bona ka thobalano. Go boledišana le mogwera go bonolo.”
Gantši batswadi ba fo ba ba dika-dika go thoma poledišano ka thobalano go swana le bana. Ka pukung ya gagwe ya Beyond the Big Talk, morutiši wa tša maphelo Debra W. Haffner o re: “Batswadi ba bantši ba mpoditše gore ba reketše bana ba bona puku yeo e bolelago ka thobalano goba mahlalagadi, ba e tlogela ka phaphošing ya mofsa yo a sego a hlwa a tsena mahlalagading gomme ba se ke ba e ahla-ahla le yena le ka mohla.” Haffner o re molaetša wo ba o fago bana o molaleng: “Re nyaka gore o tsebe ka mmele wa gago le ka thobalano; re fo ba re sa nyake go boledišana le wena ka yona.”
Ge e ba o le motswadi, o swanetše go ba le boemo bja kgopolo bjo bo fapanego. Ee, go bohlokwa gore o boledišane le bana ba gago ka thobalano. Ela hloko mabaka a mararo:
Tsela ya lefase ya go hlalosa thobalano e fetogile. James wa nywaga e 20 o re: “Tlhaloso ya thobalano ga e sa le e kopana—ya gore monna le mosadi ba a robala. Ga bjale, go na le thobalano ya go hupa ditho tša pelego, go tsenya ditho tša pelego ka morago, go diriša khomphutha—gaešita le go romelana melaetša le diswantšho tša thobalano ka mogalathekeng.”
Bana ba gago ba ka tla ba kwa tsebišo e fošagetšego e sa le ba banyenyane. Mma yo a bitšwago Sheila o re: “Ba tla kwa ka thobalano kapejana ge ba thoma go tsena sekolo, gomme ba ka se be le pono yeo o nyakago ba e-ba le yona.”
Bana ba gago ba na le dipotšišo ka thobalano eupša ba ka no se gate mogato wa pele ka go boledišana le wena ka yona. Ana wa nywaga e 15 wa kua Brazil o re: “Go bolela therešo, ga ke tsebe gore nka thoma bjang go boledišana le batswadi ba-ka ka thobalano.”
Ge e le gabotse, go boledišana le bana ba gago ka thobalano ke karolo ya boikarabelo bjoo Modimo a go neilego bjona bjalo ka motswadi. (Baefeso 6:4) Ke therešo gore go ka bonala go le thata, go wena le go bana ba gago. Lega go le bjalo, se se kgahlišago ke gore bafsa ba bantši ba dumelelana le Danielle wa nywaga 14, yo a rego: “Re nyaka go botšwa ke batswadi ba rena ka thobalano—e sego morutiši yo a itšego goba lenaneo la thelebišene.” Ka gona, o ka boledišana bjang le bana ba gago ka taba ye e bohlokwa eupša go sego bonolo go bolela ka yona? *
Go ya ka Nywaga ya Bona
Bana ba kwa ka thobalano e sa le ba banyenyane, ntle le ge ba dula lefelong leo le se nago batho. Se se nyamišago le go feta ke gore mo “mehleng ya bofelo,” batho ba kgopo ba tšwela pele ba “fetelela ka bobe.” (2 Timotheo 3:1, 13) Ka manyami, bana ba bantši ba swarwa gampe ke batho ba bagolo ka thobalano.
Ka gona go bohlokwa gore o thome go ruta bana ba gago e sa le ba banyenyane. Mma wa kua Jeremane yo a bitšwago Renate o re: “Ge o ka leta go fihla ba e-ba kgaufsi le go tsena mahlalagading, ba ka no se nyake go bolela ka bolokologi ka baka la dihlong tšeo di tlago le go tsena mahlalagading.” Selo se bohlokwa ke go nea bana tsebišo yeo e lekanego nywaga ya bona.
Bakeng sa bo mapimpana:
Ba rute maina a swanetšego a ditho tša pelego, gomme o gatelele gore ga go na motho yo a swanetšego go swara ditho tšeo. Mma wa kua Mexico yo a bitšwago Julia o re: “Ke thomile go ruta morwa wa-ka ge a be a e-na le nywaga e meraro. Go fo tseba gore barutiši, baledi, goba bana ba bangwe bao ba mo fetago ka bogolo ba be ba ka mo gobatša go be go ntshwenya kudu. O be a swanetše go tseba gore a ka itšhireletša bjang bathong bao a sa ba tsebego.”
LEKA MOKGWA WO: Tlwaetša ngwana wa gago go arabela ka go tia ge motho yo mongwe a leka go bapala ka ditho tša gagwe tša pelego. Ka mohlala, o ka ruta ngwana wa gago gore a re: “Ntlogele! Ke ya go go tlalea!” Kgonthišetša ngwana wa gago gore ka mehla ge a tlalea o dira gabotse—gaešita le ge motho a mo holofetša dimpho goba a mo tšhošetša. *
Bakeng sa bana bao ba tsenago sekolo sa tlasana:
Diriša nywaga ye e le sebaka sa go oketša tsebo ya ngwana wa gago ganyenyane-ganyenyane. Tate yo a bitšwago Peter o re: “Pele o thoma poledišano nyakišiša pele go bona gore ke’ng seo ba šetšego ba se tseba le ge e ba ba nyaka tsebišo e oketšegilego. O se ke wa gapeletša poledišano. E tla fo itlela ge e ba ka mehla o fetša nako o na le bana ba gago.”
LEKA MOKGWA WO: E-ba le dipoledišano tše kopana le bona ka mehla, go e na le go ba le ‘poledišano e telele.’ (Doiteronomio 6:6-9) Ka tsela ye o ka se ke wa imetša bana ba gago ka tsebišo. Go feta moo, ge ba gola ba tla ba le tsebo yeo e nyakegago go ya ka nywaga ya bona.
Bakeng sa bana bao ba lego mahlalagading:
Ga bjale ke nako ya go kgonthišetša gore ngwana wa gago o tseba ka mo go lekanego mabapi le dika tša thobalano nameng, maikwelong le boitshwarong. Ana wa nywaga e 15, yo a tsopotšwego pejana, o re: “Kua sekolong bašemane le banenyana ba šetše ba robalana e le feela go itloša bodutu. Ke nagana gore bjalo ka Mokriste, ke nyaka tsebo e lekanego mabapi le taba ye. Gaešita le ge go bolela ka thobalano go ka leša dihlong, ke selo seo ke swanetšego go tseba ka sona.” *
Temošo: Bafsa ba lego mahlalagading ba ka efoga go botšiša dipotšišo ka gobane ba boifa gore batswadi ba bona ba ka ba gononela gore ba itshwara gampe. Se ke seo tate yo mongwe yo a bitšwago Steven a ilego a se lemoga. O re: “Morwa wa rena o be a sa lokologe go boledišana le rena ka thobalano. Eupša ka morago re ile ra lemoga gore o be a nagana gore re gononela boitshwaro bja gagwe. Re ile ra mmotša ka tsela e kwagalago gore ga re boledišane le yena ka thobalano ka gobane re gononela boitshwaro bja gagwe; re be re fo ba re nyaka go kgonthišetša gore o hlamilwe gabotse go kgona go swaragana le tutuetšo yeo e mo dikologilego.”
LEKA MOKGWA WO: Go e na le go hlaba mofsa yo a lego mahlalagading ka dipotšišo tše lebanyago ka taba e itšego mabapi le thobalano, mmotšiše gore barutwana-gotee le yena ba nagana’ng ka taba yeo. Ka mohlala, o ka re: “Batho ba bantši lehono ba nagana gore thobalano ya go hupa ditho tša pelego ga se thobalano ya kgonthe. Na barutwana-gotee le wena ba ikwa ka tsela yeo?” Dipotšišo tše bjalo tše sa lebanyego di ka dira gore mofsa yo a lego mahlalagading a bolele ka bolokologi a be a ntšhe le pono ya gagwe tabeng ye.
Go Fenya go Ikwa o sa Lokologe
Ke therešo gore go boledišana le bana ba gago ka thobalano ke o mongwe wa mediro e thata ya botswadi yeo o swanetšego go e dira. Eupša maiteko a gago a tla putswa. Mma yo a bitšwago Diane o re: “Ge nako e dutše e e-ya, poledišano ga e sa le thata gakaalo, gomme go boledišana le ngwana wa gago ka thobalano e ka ba sebaka sa go aga segwera.” Steven, yo a tsopotšwego pejana, o dumela seo. O re: “Go ba bonolo go boledišana ka ditaba tšeo go lego thata go bolela ka tšona tše bjalo ka thobalano ge e ba o agile mokgwa wa go boledišana ka bolokologi ka taba efe le efe yeo e tšwelelago ka lapeng,” gomme o tlaleletša ka gore: “Go ikwa o sa lokologe ga go felele sa ruri, eupša go boledišana ka bolokologi ke selo se bohlokwa ka lapeng leo le tiilego la Bokriste.”
^ ser. 3 Maina sehlogong se a fetotšwe.
^ ser. 11 Sehlogo se se tla bontšha go nyakega ga gore o boledišane le bana ba gago ka thobalano. Sehlogo sa nakong e tlago sa lelokelelo le se tla ahla-ahla kamoo o ka rutago bana ba gago mekgwa e mebotse ya boitshwaro dipoledišanong tše bjalo.
^ ser. 16 E tšerwe go letlakala 171 la puku ya Ithute go Morutiši yo Mogolo, e gatišitšwego ke Dihlatse tša Jehofa.
^ ser. 19 Bakeng sa go boledišana le ngwana yo a lego mahlalagading ka thobalano, diriša dikgaolo 23-26, 29-31 tša puku ya Dipotšišo tša Bafsa le Dikarabo tše Šomago, Bolumo 1, goba dikgaolo 1-5, 28, 29, le 33 tša puku ya Questions Young People Ask—Answers That Work, Bolumo 2, tše di gatišitšwego ke Dihlatse tša Jehofa.
IPOTŠIŠE GORE . . .
Bala ditlhaloso tše di latelago tšeo di tšwago go bafsa go dikologa lefase, gomme o ipotšiše dipotšišo tšeo di sepedišanago le tšona.
“Batswadi ba-ka ba mpotša gore ke bale dihlogo tšeo di bolelago ka thobalano gomme ke tle go bona ge ke e-na le potšišo. Eupša ke duma ge nkabe ba boledišana le nna ka mo go oketšegilego ka taba ye.”—Ana, wa Brazil.
O nagana gore ke ka baka la’ng go le bohlokwa go boledišana le ngwana wa gago go e na le go fo re a bale dihlogo goba dipuku tšeo di bolelago ka thobalano?
“Ke tseba dilo tše dintši tšeo di fapogilego ka thobalano—dilo tšeo ke dumelago gore tate ga a di tsebe. A ka tšhoga ge nka mmotšiša ka tšona.”—Ken, wa Canada.
Ngwana wa gago a ka ba a boifa eng mabapi le go bolela le wena ka dilo tšeo di mo tshwenyago?
“Ge mafelelong ke e-ba le sebete sa go botšiša batswadi ba-ka ka thobalano, ba ile ba fetola ka tsela yeo o ka rego ke ya go ntatofatša, ba mpotšiša gore, ‘Ke ka baka la’ng o ka botšiša ka taba yeo? Na go na le seo se diregilego?’”—Masami, wa Japane.
Ge ngwana wa gago a go botšiša potšišo mabapi le thobalano, tsela yeo o arabago ka yona e ka bula mojako bjang wa go ba le dipoledišano nakong e tlago goba e ka o tswalela bjang?
“Ke tla thušega ge batswadi ba-ka ba ka nkgonthišetša gore ge ba be ba le nywageng ye ke lego go yona, ba be ba ipotšiša dipotšišo tše di swanago le tša-ka le gore ke ga tlhago gore le nna ke botšiše dipotšišo tše bjalo.”—Lisette, wa Fora.
O ka dira bjang gore ngwana wa gago a ikwe a lokologile ge a boledišana le wena ka thobalano?
“Mma o be a mpotšiša dipotšišo ka thobalano—eupša ka segalo se se kgahlišago sa lentšu. Ke nagana gore se se bohlokwa, gore ngwana a se ke a nagana gore o a ahlolwa.”—Gerald, wa Fora.
O diriša segalo se bjang sa lentšu ge o boledišana le ngwana wa gago ka thobalano? Na go nyakega gore o lokiše tabeng ye?
Ithute ka mo go oketšegilego
Nweletša Ditekanyetšo tša Boitshwaro Baneng ba Gago
Na ngwana wa gago o tseba therešo ka thobalano? Ithute ka ditekanyetšo tša Modimo le ka seo o swanetšego go se ruta bana ba gago.


text:
Mmala o go Kgoma Bjang?
Ge o dutše o lebelela go go dikologa, mahlo a gago le bjoko di šoma mmogo go kgoboketša tsebišo. O bona seenywa kgauswi gomme o dira phetho ya ge e ba o nyaka go se ja. O lebelela sebakabakeng gomme wa phetha ka gore pula e ka se ne lehono. O bona mantšu ao o a balago gona bjale gomme o leka go hlatholla seo a se bolelago. Ge e le gabotse, o kgongwa ke mmala. Na ruri go bjalo?
Mmala wa seenywa seo o se bonego o go thuša go dira phetho ya ge e ba se butšwitše gomme se kganyogega. Mmala wa sebakabaka le maru o go thuša go tseba boemo bja leratadima. Ge o dutše o bala mantšu a sehlogo se, mahlo a gago a thabela go se swane ga mmala wa mongwalo le wa moo go ngwaletšwego gona. Ee, mohlomongwe ka ntle le go lemoga seo, o diriša mmala go go thuša go tšweletša tsebišo ka dilo tšeo di go dikologilego. Eupša mmala gape o kgoma maikwelo a gago.
KAMOO MMALA O GO KGOMAGO KA GONA MAIKWELONG
Ge o dutše o sepela ditsejaneng tša ka lebenkeleng, o dikologilwe ke dilo tšeo di phuthetšwego ka tsela yeo e hlametšwego go gogela mahlo a gago. Go sa šetšwe gore o lemoga seo goba go se bjalo, babapatši ba diriša mebala le metswako ya mebala yeo e ipiletšago dikganyogong tše itšego tša gago, go bong bja gago le nywaga yeo o lego go yona. Bakgabiši ba magae, baroki ba diaparo gotee le borabokgabo le bona ba tseba gore mmala o ka go gogela maikwelong.
Batho ba ka hlalosa mebala ka ditsela tšeo di fapafapanego ka baka la setšo le meetlo. Ka mohlala, batho ba bangwe kua Asia ba tswalanya mmala o mohwibidu le katlego le go keteka, eupša dikarolong tše dingwe tša Afrika, bohwibidu ke mmala wa manyami. Lega go le bjalo, go sa šetšwe gore ba godišitšwe bjang, batho ba ikwa ka tsela e swanago ka mebala e itšego. Anke re eleng hloko mebala e meraro le kamoo e ka go kgomago ka gona.
BOHWIBIDU ke mmala wo o tagilego kudu. Gantši mmala o mohwibidu o tswalanywa le matla, ntwa le kotsi. Ke mmala wo o kgomago maikwelo ka mo go tseneletšego gomme o ka kaonefatša tshepedišo ya tšhilego ya motho ya dijo, wa oketša tsela ya go hema gomme wa phagamiša kgatelelo ya madi.
Ka Beibeleng, lentšu la Seheberu bakeng sa ‘bohwibidu’ le tšwa go lentšu leo le rago gore “madi.” Beibele e diriša mmala wa bohwibidu bjo bo tagilego goba o mohwibiduhwibidu, go hlalosa seswantšho seo se sa lebalegego sa mogwebakammele yo a bolayago yo a aperego mmala o mophepolo le o mohwibiduhwibidu yo a nametšego “sebata sa mmala o mohwibiduhwibidu seo se bego se tletše maina a maroga.”—Kutollo 17:1-6
BOTALA bo bolela seo se fapanego le bohwibidu, ka ge bo diegiša tshepedišo ya tšhilego ya dijo gomme bo dira gore motho a iketle. Botala ke mmala wo o homotšego gomme gantši o tswalanywa le boiketlo. Re ikwa re lapologa ge re bona dirapa tše ditala gotee le dithabana tše ditala. Pego ya Genesi ya mabapi le tlholo e bolela gore Modimo o ile a mediša bjang bjo botala gotee le dimela bakeng sa batho.—Genesi 1:11, 12, 30.
BOŠWEU gantši bo tswalanywa le seetša, tšhireletšego le bohlweki. Gape bo sepedišana le dika tše bjalo ka go loka, go hloka molato le tshekego. Bošweu ke mmala wo go bolelwago ka wona gantši ka Beibeleng. Diponong, batho le barongwa ba bontšhwa ba apere mmala o mošweu, e le go gatelela toko le bohlweki bja moya. (Johane 20:12; Kutollo 3:4; 7:9, 13, 14) Dipere tše tšhweu le banamedi ba tšona bao ba aperego bošweu le linene e hlwekilego di emela ntwa ya toko. (Kutollo 19:14) Modimo o diriša mmala o mošweu go gatelela gore o ikemišeditše go lebalela dibe ge a re: “Le ge dibe tša lena di ka hwibila go etša madi, di tla šweufala go etša kapoko.”—Jesaya 1:18.
GO DIRIŠWA GA MMALA BAKENG SA GO GOPOLA
Beibele ge e diriša mmala e bontšha kamoo Modimo a kwešišago tsela yeo batho ba ikwago ka yona ka mebala. Ka mohlala, puku ya Beibele ya Kutollo e boletše e sa le pele ka maemo a re lebanago le ona ga bjale, go akaretša ntwa, tlala gotee le mahu ao e sego a tlhago ao a bakwago ke tlhaelelo ya dijo le mauba a malwetši. Bakeng sa go re thuša go gopola se, pono e makatšago e re botša ka banamedi ba dipere—e sego dipere tšeo di tlwaelegilego eupša tšeo di nago le mebala.
Sa pele, go na le pere e tšhweu, yeo e emelago ntwa ya toko ya Kriste Jesu. Gape, re bona pere ya mmala wa bohwibidu bja mollo, yeo e emelago ntwa magareng ga ditšhaba. Pere ye e latelwa ke pere e ntsho wa go tšhoša, yeo e emelago tlala. Ke moka re bona “pere e tshehla; yo a e nametšego o bitšwa Lehu.” (Kutollo 6:1-8) Mmala wa pere e nngwe le e nngwe o ka dira gore maikwelo a rena a sepedišane le seo dipere tšeo di se emelago. Re ka gopola gabonolo dipere tše tša mebala le seo di re rutago sona ka mehla ya rena.
Go na le mehlala e mentši ka Beibeleng ya go dirišwa ga mmala bakeng sa go hlalosa dilo gabotse. Ee, Mmopi wa seetša, mmala le leihlo la motho, o diriša mmala ka bokgoni e le sedirišwa sa go ruta bakeng sa go tšweletša diswantšho tšeo babadi ba di kwešišago le go di gopola. Mmala o re thuša go kgoboketša le go tšweletša tsebišo. Mmala o kgoma maikwelo a rena. Mmala o ka re thuša go gopola dikgopolo tša bohlokwa. Mmala ke mpho e lerato e tšwago go Mmopi wa rena bakeng sa go re thuša go thabela bophelo.


text:
Go Aloga ga Klase ya bo-138 ya Sekolo sa Beibele sa Watchtower sa Gilead
Ka March 14, 2015, klase ya bo-138 ya Sekolo sa Beibele sa Watchtower sa Gilead e ile ya aloga lefelong la thuto la Dihlatse tša Jehofa Patterson, New York. Batho ba fetago 14 000 ba ile ba bogela lenaneo le ge le dutše le tšwela pele, go akaretša le bao ba bego ba kgokagantšwe ka bidio mafelong a fapafapanego. Lenaneo le thomile ka mmino wa ketapele wa dikopelo tša rena tša Mmušo tše difsa, tšeo di ilego tša opelwa ke bohle bao ba bego ba le gona. *
Geoffrey Jackson, e lego setho sa Sehlopha se Bušago sa Dihlatse tša Jehofa, e be e le modulasetulo wa lenaneo. Mantšung a gagwe a go bula o ile a kgothaletša barutwana go se ikgobokeletše tsebo yeo ba e hweditšego eupša ba e dirišetše go hola ba bangwe.—2 Timotheo 2:2.
Ngwanabo rena Jackson o ile a bolela ka mohlala wa Moshe. Ka lebaka le letelele, tente ya Moshe e be e le lefelo la borapedi setšhabeng sa Isiraele. Lega go le bjalo, ka morago ga gore taberenakele e fele, e ile ya ba lefelo la borapedi bja therešo. Moshe o be a sa dumelelwa go tsena karolong ya Sekgethwakgethwa ya taberenakele; moperisita yo a phagamego ke yena a nnoši a bego a dumeletšwe go tsena lefelong le. Lega go le bjalo, ga go na mo go bontšhago gore Moshe o ile a belaetšwa ke phetogo ye. Go ena le moo, o ile a thekga Arone kabelong ya gagwe e mpsha ya go ba moperisita yo a phagamego ka pelo ka moka. (Ekisodo 33:7-11; 40:34, 35) Re ithuta eng? Ngwanabo rena Jackson o ile a re: “Tšeelang godimo ditokelo ka moka tšeo le di abetšwego, eupša le se ke la ikgobela tšona.”
“Na le tla Tšhošwa ke go Gwaša ga Letlakala?” Se e be e le sehlogo sa polelo yeo e neilwego ke Kenneth Flodin, yo e lego mothuši Komiting ya go Ruta ya Sehlopha se Bušago. O ile a dumela gore barutwana ba tla kopana le maemo ao a ka bonagalago a tšhoša, go swana le ditlaišo goba dikabelo tše thata. A diriša polelwana e lego go Lefitiko 26:36, o ile a kgothatša barutwana go se lebelele maemo ao e le a boima go ka lebeletšana le wona eupša ba a lebelele e le letlakala la go gwaša. Ngwanabo rena Flodin o ile a gatelela mohlala wa moapostola Paulo, yo a ilego a kgotlelela ditlhohlo tše dintši ka baka la ge a ile a bota Jehofa.—2 Bakorinthe 1:8, 10.
“Ke Eng Seo le se Nyakago?” Mark Sanderson, e lego setho sa Sehlopha se Bušago sa Dihlatse tša Jehofa, o ile a nea polelo e latelago lenaneong. O ile a bolela ka molaotheo wo o lego go Diema 13:12, wo o rego: “Go diega ga selo seo se letetšwego go bolaiša pelo.” Ka manyami, batho ba bantši ba fetša bophelo bja bona ka moka ba nyamišitšwe ke gore ba ipeela dipakane tšeo ba ka se tsogego ba di fihleletše, go swana le go huma le go tuma.
Mehleng ya Jesu, batho ba bangwe ba ile ba ba le pono e fošagetšego ka seo ba bego ba se letetše ka Johane Mokolobetši. (Luka 7:24-28) Ka mohlala, ba ka ba ba be ba holofetše go bona radifilosofi yoo a bego a tla ba botša dilo tšeo di kwešago ditsebe tša bona bose ka dithuto tše di bego di tsebja ke bohle. Ge eba go be go le bjalo, ba be ba tla nyamišwa kudu ke seo ba tlago go se hwetša, ka gore Johane o be a ruta molaetša o tiilego wa therešo. Ba bangwe ba ka ba ba be ba letetše go bona monna yo a aperego gabotse. Eupša Johane o be a apere diaparo tša batho feela ba diilago. Lega go le bjalo, bao ba bego ba itletše go tlo bona moporofeta ba be ba ka se nyame le gatee, ka gore Johane e be e se moporofeta feela eupša o be a tla kgorela Mesia tsela!—Johane 1:29.
Ngwanabo rena Sanderson o ile a kgothaletša barutwana go diriša thuto ye ka go nyaka dilo tša maleba. Go ena le go nyaka maemo le go swarwa ka tsela e kgethegilego dikabelong tša bona, ba swanetše go tshwenyega ka go diriša tlwaetšo yeo ba e hweditšego go hola ba bangwe. Ba ka dira se ka go abelana le ba bangwe seo ba ithutilego sona mo Gilead, ka go matlafatša tumelo ya bana babo bona le dikgaetšedi le go ba rata. Ngwanabo rena Sanderson o okeditše ka gore: “Lekang go ba bahlanka ba ikokobeditšego ba bana babo lena le dikgaetšedi gomme le dire sohle go phetha thato ya Jehofa, ka go rialo le ka se nyame le gatee.”
“Fepang Bao ba Swerego ke Tlala.” Se ke sehlogo sa polelo ya James Cauthon, yo e lego mohlahli wa Lefapha la Dikolo tša Pušo ya Modimo. Ngwanabo rena Cauthon o boletše gore batho ka moka ba nyoretšwe go bontšhwa lerato, go tšeelwa godimo le go lemogwa. Jesu le yena o be a ena le senyakwa se gomme tatagwe o ile a se kgotsofatša ka go bolela mantšu a borutho nakong ya kolobetšo ya gagwe.—Mateo 3:16, 17.
Jehofa o re file maatla a go kgothatša le go matlafatša ba bangwe ka mantšu a rena, e bile o letetše gore re diriše maatla a. (Diema 3:27) Ngwanabo rena Cauthon o ba kgothaditše gore ba “Itlwaetše go lebelela se sebotse go ba bangwe le go ba reta.” Go reta barapedi gotee le rena go tšwa pelong go tla ba thuša go tseba gore maiteko a bona ga se a lefeela.
“Go Ikgafa ka mo go Feletšego.” Mark Noumair, yo e lego mothuši wa Komiti ya go Ruta o ile a nea polelo ye. O ile a diriša mohlala wa moapostola Paulo go kgothatša barutwana gore ba se kgotsofalele feela go dira ka mo go lekanetšego. Go ena le moo, go swana le Paulo, ba tla hwetša lethabo la kgonthe ka go ikgafela ba bangwe ka mo go feletšego.—Bafilipi 2:17, 18.
Le ge a be a lebeletšane le diteko, Paulo ga se a ka a nyama. Ka ge a ile a katana go fihla lehung la gagwe, Paulo o ile a ikgafa go fihla mafelelong. O ile a rereša ge a be a bolela gore: “Ke feditše go kitima lebelo.” (2 Timotheo 4:6, 7) Ngwanabo rena Noumair o kgothaleditše barutwana go ekiša Paulo ka go thekga ka botlalo modiro wa Mmušo dikabelong tša bona.
Diphihlelo. Michael Burnett, yo e lego mohlahli wa sekolo sa Gilead, o ile a latela ka diphihlelo, mo barutwana ba ilego ba diragatša diphihlelo tšeo ba ilego ba di thabela tirelong ya tšhemo nakong ya ge ba le Patterson.
Nako le nako, barutwana ba be ba e ba le dipoelo tše dibotse ka ge ba be ba dula ba phafogetše dibaka tša go bolela le batho ka Beibele le go katanela go ba botša molaetša wo ka “leleme leo le kgomago pelo”—e lego go boledišana le batho ka maleme a bona. Ka mohlala, morutwana yo mongwe o ile a botšwa gore lefelo leo ba bego ba e ya go bolela le batho Beibele go lona go be go bolelwa Sepanishi kudu. Ka gona pele a eya go bolela ka Beibele, o ile a ithuta mantšu a se makae a Sepanishi a diriša lenaneo la JW Language. Ka lona letšatši leo o ile a gahlana le monna yo a bolelago leleme le. A diriša mantšu ao a ithutilego wona, o ile a thoma poledišano yeo e ilego ya feleletša ka thuto ya Beibele le monna yo le ditho tše nne tša lapa labo.
Dipoledišano. William Turner Jr., yo e lego mothuši Komiting ya Tirelo ya Sehlopha se Bušago o ile a boledišana le barutwana ka diphihlelo tšeo ba bilego le tšona pele ba e tla sekolong sa Gilead gotee le tlwaetšo yeo ba e hweditšego mo.
Barutwana ba ile ba bolela dintlha tše di kgothatšago tšeo ba ithutilego tšona sekolong. Ka mohlala, morutwana yo mongwe o boletše seo a ithutilego sona pegong yeo e lego go Luka kgaolo 10. Barutiwa ba Jesu ba 70 bao ba bego ba romilwe ke Jesu ba ile ba thaba ge ba bile le dipoelo tše dibotse ge ba be ba boledišana le batho ka Beibele. Le ge e le gore Jesu o ile a thaba, o ile a ba ruta gore lethabo la bona ga se la swanela go ithekga ka dipoelo tšeo ba di hwetšago bodireding eupša le ithekgile ka go tseba gore Jehofa o thabišwa ke maiteko a bona. Se se re gopotša gore lethabo la kgonthe ga se la ithekga ka maemo a rena eupša le ithekgile ka go tseba gore Jehofa o a re amogela.
Ngwanabo rena Turner o ile a diriša mantšu a lego go Bafilipi 1:6 go kgonthišetša barutwana gore Jehofa o šetše a ‘thomile modiro o mobotse’ ka bona le gore o tla tšwela pele a ena le bona.
“Dulang le Lebeletše Jehofa.” Samuel Herd, wa Sehlopha se Bušago o ile a nea polelo ya thwadi lenaneong. O boletše gore re ka se kgone go bona Jehofa. Ka gona go kgonega bjang gore re lebelele Jehofa?
Tsela e nnoši yeo re ka bonago Jehofa ke ka go hlahloba dilo tšeo a di bopilego, tšeo di re rutago ka yena. Go oketša moo, Jehofa o ‘edišitše mahlo a dipelo tša rena.’ (Baefeso 1:18) Ge re dutše re bala Beibele, ke moo re ithutago ka Jehofa. Gomme ge re dutše re ithuta ka Jehofa, re batamela kgauswiuswi le yena.
Re nyaka go šetša kudu Diebangedi, ka ge di re thuša go bona gabotse kamoo Jehofa a lego ka gona ka ge go bontšhwa mantšung le ditirong tša Morwa wa gagwe. Jesu o ile a bonagatša gabotse dika tša Jehofa moo a ilego a bolela gore: “Yo a bonego nna o bone le Tate.”—Johane 14:9.
Ngwanabo rena Herd o ile a kgothaletša batheetši gore ba se bone Jehofa feela ka go lebelela mohlala wa Jesu eupša ba swanetše go ekiša seo ba se bonago. Ka mohlala, ka ge Jesu a ile a katanela go fepa ba bangwe, le rena re nyaka go šoma ka thata go abela ba bangwe molaetša wa Beibele wo re o hweditšego.
Mafelelo a go lebelela Jehofa ke afe? Re ka holofela Jehofa go swana le Mopsalme yo a ngwadilego gore: “Ke beile Jehofa pele ga ka ka mehla. Ka gobane o ka letsogong la ka la le letona, nka se šišinywe.”—Psalme 16:8.
Phetho. Ka morago ga gore barutwana ba hwetše di-diploma tša bona, yo mongwe wa dialoga tše o ile a bala lengwalo le tšwago pelong la ditebogo go tšwa klaseng. Ke moka Ngwanabo rena Jackson o ile a phetha ka go botša dialoga tše gore ga se tša swanela go ikwa eka selo se sengwe le sengwe seo di tlago go se ruta e swanetše go ba se se makatšago goba se sefsa. Selo se segolo ke gore, dialoga tše di tla be di gopotša bana babo bona le dikgaetšedi ka dilo tšeo ba šetšego ba di tseba. Ngwanabo rena Jackson o ile a gatelela bohlokwa bja boikokobetšo. Go ena le gore ba nyake gore batho ba ba tšeele godimo goba go dula ba nyaka go retwa ka baka la tlwaetšo ya Gilead, dialoga di swanetše go dire gore batho ba bone molaetša wa Beibele gotee le dikgatišo tša rena tšeo di theilwego Beibeleng. Ka gona, go ena le gore ba nyamiše bao ba ka se tsogego ba hweditše sebaka sa go tla sekolong sa Gilead, barutwana ba ba tla kgothatša barapedi gotee le bona ka go ba thuša gore ba holwe ke ditokišetšo tša go ithuta Beibele tšeo ba ka kgonago go di fihlela. Ka moka bao ba bilego gona lenaneong ba tlogile ba kgothaditšwe le go ikemišetša go hlankela bana babo bona le dikgaetšedi.
Ithute ka mo go oketšegilego
Babulamadibogo ba na le Dikolo Dife?
Bao ba fetšago nako e ntši ba le modirong wa go bolela ka Mmušo wa Modimo ba diretšwe dikolo dife tše di kgethegilego?


text:
POTŠIŠO 3
Nka Boledišana le Batswadi ba ka Bjang?
O BE O TLA DIRA ENG?
Bona ka leihlo la kgopolo tiragalo e latelago: Ke Laboraro bošego. Geoff yo a nago le mengwaga e 17 o feditše go dira mediro ya gagwe ya ka gae, gomme mafelelong nako ya go khutša yeo e bego e le kgale a e letile e fihlile! O bulela thelebišene ke moka o itahlela sofeng yeo a e ratago kudu.
Ge a sa re o a khutša, tatagwe o tšwelela mojako a kwatile kudu.
O mo omanya ka gore: “Geoffrey! O re’ng o bogetše thelebišene mola o swanetše go ba o thuša ngwaneno ka mešomo ya sekolo? Ga o kwe wa tseba!”
Geoff o ngunanguna ka gore: “O thomile.”
Tatagwe o a mmatamela ke moka o re: “O re’ng wena mošemane?”
Geoff o a gwaba gomme o re: “Ga ke re selo.”
Ge a re’alo tatagwe o kwata le go feta. Ke moka o re go Geoff: “O se ke wa bolela le nna ka mokgwanyana woo!”
Ge nkabe o le Geoff, o be o ka dira’ng go thibela bothata bjo?
EMA GOMME O NAGANE!
Ge o boledišana le batswadi ba gago, go swana le ge o otlela koloi. Ge o fihla tseleng yeo e thibilwego o a goma gomme wa nyaka tsela e nngwe.
KA MOHLALA:
Ngwanenyana yo a bitšwago Leah o re: “Gantši ke thatafalelwa ke go boledišana le tate. Ka dinako tše dingwe ke tla re mola ke bolela le yena a re: ‘Ga se ka go kwa, o be o re’ng?’”
GO NA LE DILO TŠE THARO TŠEO LEAH A KA DI DIRAGO.
A ka hlabela tatagwe mašata.
Leah o goeletša ka gore: “Ntheeletše! Taba ye e bohlokwa!”
A ka tlogela go bolela le tatagwe.
Leah ga a sa itshwenya ka go botša tatagwe mathata a gagwe.
A ka leta gore boemo bo be kaone, ke moka a tsoša taba yeo gape.
Ka morago ga nako, Leah o boledišana le tatagwe goba o mo ngwalela lengwalo leo le hlalosago bothata bja gagwe.
Wena o be o ka re Leah a dire’ng?
NAGANA KA SE: Go na le seo se tshwentšego tatago Leah, eupša Leah ga a tsebe. Ka gona ge Leah a ka kgetha go dira seo se lego go A, tatagwe a ka no se kwešiše gore ke ka baka la eng a mo hlabela mašata. Ge a ka mo hlabela mašata, tatagwe a ka no se be le taba le seo a se bolelago, e bile a ka nagana gore o a mo nyatša. (Baefeso 6:2) Go molaleng gore go kgetha go dira se go ka se hole motho.
Le ge go dira seo se lego go B go le bonolo, ga go bontšhe bohlale. Ka baka la’ng? Ka gobane e le gore Leah a kgone go lebeletšana le mathata a gagwe, o swanetše go boledišana le tatagwe, gomme tatagwe le yena o swanetše go tseba gore go direga eng ka Leah gore a kgone go mo thuša. Go homola ga go thuše selo.
Lega go le bjalo, go ya ka tharollo yeo e lego go C, Leah ga a šitišwe ke tsela yeo e thibilwego go tšwela pele ka leeto. Go e na le moo, o kgetha go bolela ka taba ye nakong e nngwe. Le gona ge Leah a kgetha go ngwalela tatagwe lengwalo, a ka ikwa a imologile ka yona nako yeo.
Go ngwala lengwalo go ka mo thuša gore a tsebe gabotse seo a nyakago go se bolela. Ge tatago Leah a bala lengwalo leo, o tla kwa seo Leah a bego a leka go mmotša sona, e lego seo se ka mo thušago go kwešiša bothata bja gagwe. Ka gona tharollo yeo e lego go C e tla hola Leah le tatagwe. Go sa šetšwe gore ba boledišana ba lebane goba ka lengwalo, tharollo ye e dumelelana le keletšo ya Beibele ya gore re “phegeleleng dilo tše di išago khutšong.”
Ke dilo dife tše dingwe tšeo Leah a bego a ka di dira?
Bona ge e ba o ka nagana ka selo setee gomme o se ngwale ka mo tlase. Ke moka o ngwale gore tharollo yeo e ka feleletša ka eng.
HLALOSA GABOTSE SEO O SE NYAKAGO
Gopola gore gantši batswadi ba gago ba ka no go kwela thoko.
KA MOHLALA:
Batswadi ba gago ba go botšiša gore go re’ng okare ga se wa thaba. Wena o re: “Ga ke nyake go bolela ka seo se ntshwetšego.”
Eupša batswadi ba gago ba ka kwa o re: “Ga ke le tshepe, ke tla bolela le bagwera ba ka, e sego lena.”
Nagana o le ka gare ga bothata bjo bogolo gomme batswadi ba gago ba nyaka go go thuša. Ge o ka re go bona: “Le se ke la tshwenyega, ke tla itharollela bjona.”
Batswadi ba gago ba ka nagana gore o re:
O ka araba gabotse ge o ka re:


text:
Kgaolo Ya Bobedi
Beibele ke Puku e Tšwago go Modimo
1, 2. Ke ka baka la’ng Beibele e le mpho e kgahlišago kudu e tšwago go Modimo?
O IKWA bjang ge mogwera wa gago a go nea mpho o sa letela? O hlaganela go e bula, e bile o thabela gore mogwera wa gago o ile a nagana ka wena. O a mo leboga.
2 Beibele ke mpho e tšwago go Modimo. E re botša ditaba tšeo go se nago moo re ka di hwetšago gona. Ka mohlala, e re botša gore Modimo o bopile magodimo, lefase le monna wa pele le mosadi. E re nea melao ya motheo yeo e ka re thušago ge re na le mathata. Ka Beibeleng, re ithuta kamoo Modimo a tlago go phethagatša morero wa gagwe wa go dira gore lefase le kgahliše. Beibele ke mpho e kgahlišago kudu!
3. O tla lemoga’ng ge o dutše o ithuta Beibele?
3 Ge o dutše o ithuta Beibele, o tla lemoga gore Modimo o nyaka gore o be mogwera wa gagwe. Ge o dutše o ithuta ka yena, segwera sa lena se tla gola.
4. Ke’ng seo se go kgahlago ka Beibele?
4 Beibele e fetoletšwe ka maleme a e ka bago a 2 600, gomme go gatišitšwe dikopi tše dibilione. Batho ba dibilione lefaseng ba ka kgona go bala Beibele ka segagabo bona. Le gona beke e nngwe le e nngwe, batho ba ka godimo ga milione ba hwetša Beibele! Ee, ga go na puku e nngwe yeo e swanago le Beibele.
5. Ke ka baka la’ng re ka re Beibele e “buduletšwe ke Modimo”?
5 Beibele e “buduletšwe ke Modimo.” (Bala 2 Timotheo 3:16.) Eupša batho ba bangwe ba ka botšiša gore: ‘Ka ge Beibele e ngwadilwe ke batho, go tla bjang gore go thwe e tšwa go Modimo?’ Beibele e araba ka gore: “Batho ba boletše se se tšwago go Modimo ge ba be ba šušumetšwa [goba, ba hlahlwa] ke moya o mokgethwa.” (2 Petro 1:21) Taba ye e swana le rakgwebo yo a botšago mongwaledi wa gagwe gore a ngwale lengwalo. Mongwadi wa lengwalo leo ke mang? Ke rakgwebo, e sego mongwaledi wa gagwe. Ka mo go swanago, Mongwadi wa Beibele ke Modimo, e sego batho bao a ba dirišitšego gore ba e ngwale. Modimo o ile a ba hlahla gore ba ngwale dikgopolo tša gagwe. Ruri Beibele ke “lentšu la Modimo.”
BEIBELE E NEPAGETŠE
6, 7. Ke ka baka la’ng re ka re Beibele e a dumelelana?
6 Go tšere mengwaga ya ka godimo ga e 1 600 Beibele e ngwalwa. Bangwadi ba yona ba phetše dinakong tše di sa swanego. Ba bangwe ba be ba rutegile eupša ba bangwe ba se ba rutega. Ka mohlala, yo mongwe e be e le ngaka. Ba bangwe e be e le balemi, barei ba dihlapi, badiši, baporofeta, baahlodi le dikgoši. Gaešita le ge Beibele e ngwadilwe ke batho ba fapafapanego, dikarolo tša yona ka moka di a dumelelana. Dikgaolo tša yona ga di ganetšane. *
7 Dikgaolo tša mathomo tša Beibele di hlalosa kamoo mathata a lefase a thomilego ka gona, gomme dikgaolo tša mafelelo di re botša kamoo Modimo a tlago go rarolla mathata ao ka gona ka go dira gore lefase e be paradeise. Beibele e akaretša mengwaga e dikete ya histori ya batho gomme e bontšha gore ka mehla morero wa Modimo o a phethagala.
8. Nea mehlala yeo e bontšhago gore Beibele e nepagetše ditabeng tša thutamahlale.
8 Beibele e be e se ya ngwalelwa go re ruta thutamahlale goba gore e be puku yeo e ithutwago sekolong, eupša ka mehla seo e se bolelago ka thutamahlale se nepagetše. Se ke seo re ka se letelago ka puku yeo e tšwago go Modimo. Ka mohlala, puku ya Lefitiko e na le ditaelo tša Modimo tša kamoo Baisiraele ba bego ba ka thibela malwetši gore a se ke a phatlalala. Ditaelo tše di ngwadilwe kgale pele batho ba tseba kamoo dipaketheria le ditwatši di bakago malwetši ka gona. Le gona Beibele e ruta ka mo go nepagetšego gore lefase le fegilwe lefeeleng. (Jobo 26:7) Le gona ge batho ba bantši ba be ba dumela gore lefase ke phaphathi, Beibele e boletše gore ke ntikodiko.
9. Go botega ga bangwadi ba Beibele go re thuša go kwešiša’ng?
9 Ka mehla Beibele e nepagetše ge e bolela ka histori. Eupša dipuku tše dintši tša histori ga di bolele therešo e feletšego ka gobane bangwadi ba tšona ba be ba sa botege. Ka mohlala, ga se ka mehla moo ba ilego ba ngwala ka dinako tša ge ditšhaba tša gabo bona di be di fenywa ntweng. Go e na le moo, bangwadi ba Beibele ba be ba botega ka gobane ba be ba ngwala therešo gaešita le ge Baisiraele ba fentšwe. Ba ngwadile le ka diphošo tša bona. Ka mohlala, ka pukung ya Numeri, Moshe o re botša gore o ile a dira phošo e kgolo le gore Modimo o ile a swanelwa ke go mo otla ka baka la phošo yeo. (Numeri 20:2-12) Go botega ga bangwadi ba Beibele go bontšha gore Beibele e tšwa go Modimo. Se se ra gore re ka bota Beibele.
PUKU YEO E NAGO LE KELETŠO E BOTSE
10. Ke ka baka la’ng keletšo ya Beibele e re tšwela mohola lehono?
10 Beibele e “buduletšwe ke Modimo gomme [e] hola ka go ruta, go kgala [le] go phošolla.” (2 Timotheo 3:16) Ee, keletšo ya Beibele e re tšwela mohola lehono. Jehofa o tseba kamoo re bopilwego ka gona, ka baka leo, o kwešiša kamoo re naganago le kamoo re ikwago ka gona. O re tseba go feta kamoo re itsebago ka gona gomme o nyaka gore re thabe. O tseba seo se tlago go re hola le seo se tlago go re gobatša.
11, 12. (a) Ke keletšo efe e botse yeo Jesu a e neilego go Mateo kgaolo 5 go ya go 7? (b) Ke selo sefe se sengwe seo re ka ithutago sona ka Beibeleng?
11 Go Mateo kgaolo 5 go ya go 7, re bala ka keletšo e botse kudu yeo Jesu a e neilego ya kamoo re ka thabago, kamoo re ka phedišanago le batho ba bangwe, kamoo re ka rapelago le kamoo re ka bago le pono e nepagetšego ka tšhelete. Gaešita le ge a neile keletšo ye mengwaga e 2 000 e fetilego, e sa dutše e le matla le go ba le mohola lehono.
12 Ka Beibeleng, Jehofa o re ruta le melao ya motheo yeo e re thušago go phela bophelo bjo bokaone bja lapa, go šoma ka thata le go phedišana ka khutšo le batho ba bangwe. Melao ya motheo ya Beibele ka mehla e ka re thuša, go sa šetšwe gore re bomang, re dula kae goba gore re na le mathata afe.—Bala Jesaya 48:17; bala Tlhaloso 3.
O KA BOTA BOPOROFETA BJA BEIBELE
13. Jesaya o be a boletše gore go tlo direga’ng ka motse wa Babilona?
13 Diporofeto tše dintši tša Beibele di šetše di phethagetše. Ka mohlala, Jesaya o ile a porofeta gore motse wa Babilona o be o tla fedišwa. (Jesaya 13:19) O hlalositše tlwaa kamoo motse woo o bego o tla fenywa ka gona. Motse woo o be o šireleditšwe ka dikgoro tše dikgolo le noka. Eupša Jesaya o boletše e sa le pele gore noka yeo e be e tla gopa gomme dikgoro tša yona tša tlogelwa di butšwe. Bao ba bego ba tlo o hlasela ba be ba tlo o thopa ntle le go lwa le wona. Jesaya o porofetile le gore monna yo a bitšwago Korese ke yena a bego a tlo fenya Babilona.
14, 15. Boporofeta bja Jesaya bo ile bja phethagala bjang?
14 Mengwaga e 200 ka morago ga gore boporofeta bjoo bo ngwalwe, madira a ile a fihla a loketše go hlasela Babilona. Ke mang a bego a eteletše pele madira ao? E be e le Korese, kgoši ya Peresia, bjalo ka ge boporofeta bjoo bo be bo boletše. Eupša na madira a Korese a be a tla thopa Babilona ntle le go lwa le yona, go etša ge go boletšwe e sa le pele?
15 Bošegong bja ge motse woo o hlaselwa, Bababilona ba be ba dirile monyanya. Ba ile ba ikwa ba sa boife selo ka gobane ba be ba šireleditšwe ke merako e megolo le noka. Korese le madira a gagwe ba ile ba epa moedi ka ntle ga motse gore ba fokotše meetse a noka yeo. Meetse ao a ile a fokotšega ka mo go lekanego gore madira a Baperesia a kgone go tshela noka yeo. Eupša madira ao a be a tlo feta bjang merakong ya Babilona? Go etša ge boporofeta bjoo bo boletše, dikgoro tša motse di ile tša tlogelwa di sa tswalelwa, ka gona madira ao a ile a thopa motse woo ntle le go lwa le Bababilona.
16. (a) Jesaya o porofetile eng ka bokamoso bja Babilona? (b) Re tseba bjang gore boporofeta bja Jesaya bo ile bja phethagala?
16 Jesaya o porofetile gore mafelelong ga go na motho yo a tla boelago a dula Babilona. O ngwadile gore: “E ka se sa dulwa le ka mohla, e bile e ka se be le baagi go iša melokong le melokong.” (Jesaya 13:20) Na seo se ile sa phethagala? Moo motse wa Babilona o bego o le gona, dikhilomithara tše e ka bago tše 80 ka borwa bja Baghdad, kua Iraq, ke mašope feela. Le lehono, ga go na motho yo a dulago moo. Jehofa o swietše Babilona “ka leswielo la phedišo.”
17. Ke ka baka la’ng re ka bota dikholofetšo ka moka tša Modimo?
17 Taba ya gore diporofeto tše dintši tša Beibele di šetše di phethagetše e ra gore re ka bota seo Beibele e se bolelago ka bokamoso. Re ka kgodišega gore Jehofa o tla phethagatša kholofetšo ya gagwe ya go dira lefase paradeise. (Bala Numeri 23:19.) Ee, re na le kholofelo ya “bophelo bjo bo sa felego bjo Modimo yo a ka se kego a aketša a bo holofeditšego mehleng ya bogologolo.”
BEIBELE E KA FETOŠA BOPHELO BJA GAGO
18. Paulo o hlalosa bjang “lentšu la Modimo”?
18 Re ithutile gore ga go na puku e nngwe yeo e swanago le Beibele. E a dumelelana, le gona ge e bolela ka ditaba tša thutamahlale goba tša histori, ka mehla e nepagetše. Le gona e re nea keletšo e botse e bile e na le diporofeto tše dintši tšeo di šetšego di phethagetše. Eupša ga go felele fao. Moapostola Paulo o ngwadile gore: “Lentšu la Modimo le a phela e bile ke le matla.” Seo se ra go re’ng?
19, 20. (a) Beibele e ka go thuša bjang gore o itsebe gabotse? (b) O ka bontšha bjang gore o leboga mpho yeo e lego Beibele?
19 Beibele e ka fetoša bophelo bja gago. E ka go thuša gore o itsebe gabotse. E ka go thuša go kwešiša dikgopolo tša gago tša ka garegare le maikwelo a gago. Ka mohlala, re ka nagana gore re rata Modimo. Eupša go bontšha gore re a mo rata, re swanetše go diriša seo Beibele e se bolelago.
20 Ruri Beibele ke puku e tšwago go Modimo. O nyaka gore o e bale, o ithute yona le go e rata. Leboga mpho ye gomme o tšwele pele o ithuta yona. Ge o ka dira bjalo, o tla kwešiša morero wa Modimo ka batho. Sehlogong se se latelago, re tlo ithuta ka mo go oketšegilego ka morero wo.
^ par. 6 Batho ba bangwe ba re Beibele ga e dumelelane, eupša seo ga se therešo. Bala kgaolo 7 ka pukung ya Beibele—Na ke Lentšu la Modimo Goba la Motho? yeo e gatišitšwego ke Dihlatse tša Jehofa.
^ par. 16 Ge e ba o nyaka go ithuta ka mo go oketšegilego ka boporofeta bja Beibele, o ka bala matlakala 27-29 ka poroutšheng ya Puku ya Batho ka Moka, yeo e gatišitšwego ke Dihlatse tša Jehofa.
^ par. 17 Go fedišwa ga motse wa Babilona ke bjo bongwe bja diporofeto tše dintši tša Beibele tšeo di ilego tša phethagala. O ka hwetša ditaba tša mabapi le diporofeto tšeo di bolelago ka Jesu Kriste go Tlhaloso 5.
Ithute ka mo go oketšegilego
Na Beibele e Bolela Therešo?
Ge eba Beibele e ngwadilwe ke Modimo, e swanetše go ba puku ya moswananoši yeo e kilego ya ngwalwa.
Therešo ya Beibele e Ile ya Utollwa Lefsa Bjang?
Re ka tseba bjang gore re hweditše therešo yeo e lego ka Beibeleng?


text:
Ke ka Baka La’ng Dihlatse tša Jehofa di sa Tšee Lehlakore Dipolotiking?
Dihlatse tša Jehofa ga di tšee lehlakore dipolotiking ka baka la mabaka a bodumedi, gomme ditumelo tša tšona di theilwe go seo Beibele e se rutago. Ga re tutueletše batho gore ba kgethe mekgatlo e itšego ya dipolotiki, go kgetha bonkgetheng, go nyaka maemong a phagamego mmušong, goba go gata mogato le ge e le ofe wa go fetoša mebušo. Re dumela gore Beibele e nea mabaka a kwagalago a gore re gate mogato wo.
Re latela mohlala wa Jesu, yo a ilego a gana go amogela maemo a bopolitiki. (Johane 6:15) O rutile barutiwa ba gagwe go se ‘be karolo ya lefase’ gomme a ba botša ka mo go kwagalago gore ga se ba swanela go tšea lehlakore ditabeng tša dipolotiki.—Johane 17:14, 16; 18:36; Mareka 12:13-17.
Re botegela Mmušo wa Modimo, woo Jesu a ilego a bolela ka wona ge a re: “Ditaba tše tše dibotse tša Mmušo di tla bolelwa lefaseng ka moka.” (Mateo 24:14) Ka ge re le baemedi ba Mmušo wa Modimo, bao ba neilwego thomo ya go tsebatša go tla ga wona, re dula re sa tšee lehlakore ditabeng tša dipolotiki tša dinaga ka moka go akaretša le moo re dulago gona.—2 Bakorinthe 5:20; Baefeso 6:20.
Ka go dula re sa tšee lehlakore dipolotiking, re kgona go bolela le batho ka moka ba mekgatlo e fapafapanego ya dipolotiki ka bolokologi ka ditaba tše dibotse tša Mmušo wa Modimo. Re leka go bontšha ka mantšu le ditiro tša rena gore re ithekga ka Mmušo wa Modimo le gore ke wona woo o tlago go rarolla mathata a lefase.—Psalme 56:11.
Ka ge re phema dikarogano tša dipolotiki, re boteeng bja borwarre bja lefase ka bophara. (Bakolose 3:14; 1 Petro 2:17) Ka mo go fapanego, madumedi ao a šunyašunyago nko ditabeng tša bopolotiki a dira gore ditho tša wona di arogane.—1 Bakorinthe 1:10.
Re hlompha mebušo. Le ge re sa tšee lehlakore ditabeng tša dipolotiki, re hlompha bolaodi bja mebušo yeo e re bušago. Se se dumelelana le taelo ya Beibele e rego: “Anke batho bohle ba ikokobeletše balaodi ba bagolo.” (Baroma 13:1) Re latela melao, re lefa metšhelo e bile re dirišana le maiteko a mmušo a go hlokomela dinyakwa tša badudi ba wona. Go e na le gore re tšee karolo boitekong le ge e le bofe bja go menola mmušo, re latela keletšo ya Beibele ya go rapelela “dikgoši le bohle bao ba lego maemong a godimo,” kudukudu ge ba dira diphetho tšeo di ka kgomago tokologo ya bodumedi.—1 Timotheo 2:1, 2.
Le gona re hlompha ditokelo tša batho ba bangwe tša go itirela diphetho ditabeng tša dipolotiki. Ka mohlala, ga re šitiše dikgetho goba go tsenatsena ditabeng tša bao ba tšeago karolo dikgethong.
Na taba ya go se tšee lehlakore ke yeo re ithometšego yona mehleng yeno? Le gatee. Baapostola le Bakriste ba bangwe ba lekgolo la pele la ngwaga le bona ba ile ba gata mogato o swanago ka mebušo. Puku ya Beyond Good Intentions e re: “Gaešita le ge ba be ba dumela gore ba swanetše go hlompha balaodi ba mebušo, Bakriste ba pele ba be ba sa dumele gore ba swanetše go tšea karolo ditabeng tša dipolitiki.” Ka mo go swanago, ge puku ya On the Road to Civilization e bolela ka Bakriste ba lekgolong la pele la ngwaga, e re: “Ba be ba sa nyake go ba maemong a dipolitiki.”
Na go se tšee ga rena lehlakore dipolotiking go bea tšhireletšego ya setšhaba kotsing? Aowa. Re badudi ba naga ba ratago khutšo bao balaodi ba mebušo ba sa swanelago go ba tšhaba. Ela hloko pego ya 2001 yeo e dirilwego ke National Academy of Sciences ya Ukraine. Ge e bolela ka go se tšee ga rena lehlakore ditabeng tša dipolotiki, pego ye e itše: “Lehono ba bangwe ba ka no se rate boemo bjo bja Dihlatse tša Jehofa; e be e le lebaka la motheo la gore di latofatšwe ke mebušo ya nako e fetilego ya bonkgwete ya bo-Nazi le ya Bokomanisi.” Lega go le bjalo, le ge di be di gatelelwa ke mmušo wa Soviet, Dihlatse “ka mehla e be e le badudi bao ba latelago molao. Ka potego le ka boikgafo di šomile dipolaseng le difeketoring e bile le ka mohla ga se tša bea tšhireletšego ya pušo ya Bokomanisi kotsing.” Pego ye ge e phetha e bontšha gore, le lehono ditumelo le mekgwa ya Dihlatse tša Jehofa ga di “fokodiše tšhireletšo le potego ya mmušo le ge e le ofe.”
Ithute ka mo go oketšegilego
Ke ka Baka La’ng Dihlatse tša Jehofa di sa ye Ntweng?
Dihlatse tša Jehofa di tsebja lefaseng ka bophara gore di gana go ya ntweng. Ithute lebaka leo re dirago se ka lona.
Lerato le re Tutueletša go Thuša ge go Tšwelela Kotsi
Dinageng tše dintši, Dihlatse tša Jehofa di a thuša ge go nyakega thušo.